Z á p i s n i c a

z XIX. zasadnutia Miestneho zastupiteľstva mestskej časti Košice-Staré Mesto, konaného dňa 14.12.2017
------------------------------------------------------------------------------------------------------------------------

Prítomní: 	podľa prezenčnej listiny.

Bod č. 1
Otvorenie
p. Grega, starosta MČ: Dovoľte mi, aby som vás všetkých čo najsrdečnejšie privítal. Konštatujem, že je prítomných 8 poslancov, takže sme uznášania schopní. Ospravedlnený je pán MUDr. Lukán, príde neskôr. Sú nejaké doplňujúce a pozmeňujúce návrhy k programu rokovania?

p. Djordjevič, poslanec MČ: Dovoľte mi, aby som podal návrh na doplnenie programu dnešného rokovania. Navrhoval by som doplniť ako bod 10b) Informáciu o doručenej petícii za výstavbu petangového ihriska v mestskej časti Košice-Staré Mesto, ktorá bola mnou pred malou chvíľou odovzdaná v počte podpisov 118, prevažne obyvateľov Starého Mesta a prevažne členov denného centra. A tak isto v tomto návrhu uznesenia je aj podbod – schválenie zámeru výstavby petangového ihriska v predloženom znení, ktorého kópiu dostali všetci poslanci na stôl. Ďakujem.

p. Grega, starosta MČ: Vážení poslanci, kým dám k tomu hlasovať, myslím si, že tento bod je zbytočne zaraďovať. Je to irelevantný bod. Nakoľko, v súvislosti aj s tým nedávnym ziskom titulu mesta dobrovoľníkov, som oslovil predsedu komisie zdravotnej, sociálnej, kultúry, školstva a športu pána Igora Petrovčika, ako aj prednostu pána Tilla, či po nedávnej dobrovoľnej akcii staromestskom punči, neprispejú aj k výstavbe petangovaého ihriska, aby tak aj ušetrili vzácny čas poslanca Djordjeviča, ktorý to inicioval. Aby nemusel zbytočne zbierať podpisy za petíciu na jeho postavenie a mohol už vlastne pripravovať konkrétne projekty na jeho využitie. Výsledkom tejto našej dobrovoľníckej aktivity je petangové ihrisko na mestskej krytej plavárni, ktoré je už postavené. To ďalšie pribudne na jar. Touto cestou chcem ešte raz poďakovať všetkým, ktorí finančne podporili túto akciu, zvlášť riaditeľovi plavárne pánovi Hlivákovi za zabezpečenie a jeho realizáciu, čím pomohli ušetriť našej mestskej časti finančné prostriedky na iné aktivity. Aktívni dobrovoľníci menia myšlienky a požiadavky občanov na skutky. Nech sa páči, takto vyzerá to ihrisko. Ďalej nech sa páči pán Djordjevič s faktickou.

p. Djordjevič, poslanec MČ. Faktická poznámka: O tomto kroku som ako poslanec vôbec nevedel, čiže mám takýto pocit, že nielen ako myšlienku vianočného programu a starostovského punču, ktorú ste mi ukradli, tak teraz mi kradnete nápad s petangovým ihriskom. Neviem, čo oprávňovalo riaditeľa k nejakej výstavbe petangového ihriska, ako bude prístupné pre seniorov, priestor plavárne, že či to budú mať zadarmo. A toto len svedčí o nesúdržnosti tohto poslaneckého zboru a spolupráce, a informovanosti starostu a poslancov. Nemám slov. Toto je vrchol. 

p. Grega, starosta MČ: Pán poslanec, nikto vám žiaden nápad neukradol, tobôž nie s punčom. Po prvé, lebo to nie je poslanecký punč, ale starostovský. Po druhé. Jednoducho vy ste dali takú požiadavku, my sme si ju osvojili a zrealizovali sme ju a vy pripravujte projekty, otvorte to, atď. Čo môžete chcieť iné po nás? Aký máte problém? Ja nechápem. Chceli ste petangové ihrisko, tak ho máte. Je vybudované. O čo vám ide? Poprosím ďalej.

p. Süli, poslanec MČ: Nakoľko tu máme vážne body rokovania, ja by som chcel, aby sme bod 15, to je pokračovanie rokovania miestneho zastupiteľstva, čo sa týka krytej plavárne, aby sme prerokovali ihneď po piatom bode ako bod 5a). Treba to vsunúť medzi bod 5 a 6, lebo je to jedna vážna vec, ktorú tu dnes máme. Druhá vec, čo sa týka petangového ihriska. Neviem, či ste už hrali petang. Ja som ten petang hrával. Keď je nejaká verejná zeleň, kľudne sa tam dá hrať, netreba zvlášť ihrisko budovať, podľa mojej mienky. Ale to je vec názoru. Petang, to je gulička dopredu a hádžu sa guľky, nie? Hocikde sa to dá hrať, na ktoromkoľvek ihrisku. Napríklad aj čo máme v Starom Meste. Koľko ihrísk máme? Tam sa to dá kľudne zahrať. Netreba zvlášť budovať, lebo sú to zbytočne vyhodené peniaze. 

 p. Djordjevič, poslanec MČ. Faktická poznámka: Pre lepší komfort je, ak sú tam pravidlá na informačnej tabuli, tak isto lavičky. Ale máte pravdu, v našej mestskej časti máme zanedbané asfaltové plochy, ako na Dargovskej, Jakobyho ulici, poprípade Park Angelinum, Kuzmányho. Čiže aj na týchto betónových ihriskách sa dá hrať skutočne petang, ale nie je to to, čo majú ostatné mestské časti. V podstate má aj pán starosta pravdu, ktorú teraz povedal pánovi prednostovi, že asi by sme mali byť radi, že si túto myšlienku osvojil. Len ja si myslím, že v slušnej spoločnosti sa nejaké kroky vykonávajú asi takým spôsobom, že aj autor myšlienky je prizvaný ku konzultácii. Ja neviem, naozaj nemám čo k tomu dodať, ale som ochotný, keďže už by to bolo duplicitné, aj tento návrh stiahnuť, ale potom nech sa nikto nečuduje, že sa budem brániť na sociálnych sieťach, médiách a možno aj súdnou cestou, lebo v slušnej spoločnosti sa jednoducho nápady nekradnú. 

p. Grega, starosta MČ: Pán poslanec, ešte raz. Sú Vianoce, chceli sme vám dať darček vianočný, ušetriť vám čas. Veď nikto vám ten nápad neberie, veď som vás aj spomenul. Tak ja už naozaj neviem, čo môžeme urobiť, aby sme sa vám zapáčili, keď sme zafinancovali to čo chcete a mestskú časť to nič stáť nebude. Veď my si nerobíme na tom zásluhy. 

p. Süli, poslanec MČ: Keď dobre viem, prejednávame program rokovania a nie je to diskusia k materiálu. Ja by som prosil, pán Djordjevič dal návrh, aby 10b) bolo zahrnuté do programu rokovania. Ja som dal jeden návrh, aby sme do bodu 5a) dali bod 15 a to je všetko. A teraz sa bavíme len o programe rokovania, o ničom inom.

p. Djordjevič, poslanec MČ. Faktická poznámka: Musím si aj ja uvedomovať fakty, skutočnosti, realitu. Takže návrh na uznesenie, ktorý som dal, vypúšťam bod b) schvaľuje zámer výstavby petangového ihriska a iba sme zobrali na vedomie petíciu, ktorá bola doručená. Toto upravujem. 

p. Hulmečíková, zástupkyňa starostu MČ: Navrhujem za bod 7 vsunúť bod 7a) Návrh na schválenie odmeny hlavnému kontrolórovi.

p. Grega, starosta MČ: Ďakujem. Už sa nikto nehlási k zmene programu. Takže tu máme 10b) Prerokovanie petície za výstavbu petangového ihriska, prerokovanie bodu 15 ako bod 5a) a vsunúť bod 7a) odmena pre kontrolóra. Tak ideme po tých jednotlivých bodoch. Kto je za bod 10b), aby bolo prerokovanie petície? Prosím hlasujte.

Hlasovanie č. 1: za – 9, proti – 0, zdržalo sa – 1, nehlasovalo – 0

p. Grega, starosta MČ: Ďakujem, takže to bolo schválené ako 10b). Ďalej bod 15 prerokovať ako bod 5a). Prosím hlasujte. 

Hlasovanie č. 2: za – 9, proti – 0, zdržalo sa – 1, nehlasovalo – 0

p. Grega, starosta MČ: Návrh bol schválený. Hlasujeme o bode 7a) prerokovanie návrhu na odmenu kontrolórovi. Prosím hlasujte. 
Hlasovanie č. 3: za – 9, proti – 0, zdržalo sa – 1, nehlasovalo – 0

p. Grega, starosta MČ: Bolo to schválené. Teraz vás poprosím, aby ste hlasovali za celkový pôvodný program doplnený o prerokovanie bodu 15 ako 5a), doplnený o bod 10b) petíciu a 7a) odmena kontrolórovi. Prosím hlasujte. 

Hlasovanie č. 4: za – 10, proti – 0, zdržalo sa – 0, nehlasovalo – 0

p. Grega, starosta MČ: Konštatujem, že sa budeme riadiť týmto programom. 

Bod č. 2
Overovatelia zápisnice

p. Grega, starosta MČ: Za overovateľov zápisnice určujem poslancov Rácza a Petrovčika. 

Bod č. 3
Voľba návrhovej komisie

p. Grega, starosta MČ: Prosím, aby ste navrhli členov do návrhovej komisie. Kto je ZA, aby v návrhovej komisii pracovali poslanci Süli a Hanesz? Prosím hlasujte. 
									
Hlasovanie č. 5: za – 7, proti – 0, zdržalo sa – 1, nehlasovalo – 2

p. Grega, starosta MČ: Návrhová komisia bola schválená.
 
Bod č. 4/
Voľba prísediaceho Okresného súdu Košice I na volebné obdobie 2018 – 2021.

p. Grega, starosta MČ: Vítam pani JUDr. Evu Vincovú. Otváram diskusiu k tomuto bodu. Pokiaľ nie sú žiadne otázky, uzatváram diskusiu a poprosím prečítať návrh na uznesenie. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice Staré Mesto volí kandidátku JUDr. Evu Vincovú, bytom Kuzmányho č. 41, Košice za prísediaceho Okresného súdu Košice I na volebné obdobie 2018 - 2021

p. Grega, starosta MČ: Prosím hlasujte.

Hlasovanie č. 6: za – 9, proti – 0, zdržalo sa – 0, nehlasovalo – 1

p. Grega, starosta MČ: Konštatujem, že pani Vincová bola schválená. Ja jej k tomu srdečne blahoželám. 

Bod č. 5
Informácia o činnosti starostu mestskej časti Košice-Staré Mesto od XVIII. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu. Pokiaľ sa nikto nehlási, uzatváram rozpravu, poprosím prečítať návrh na uznesenie. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice Staré Mesto berie na vedomie informáciu o činnosti starostu mestskej časti Košice Staré Mesto od XVIII. zasadnutia Miestneho zastupiteľstva mestskej časti Košice Staré Mesto v predloženom znení.

p. Grega, starosta MČ: Prosím hlasujte.

Hlasovanie č. 7: za – 9, proti – 0, zdržalo sa – 1, nehlasovalo – 0

p. Grega, starosta MČ: Bod bol schválený. 

Bod č. 5a)
Pokračovanie rokovania miestneho zastupiteľstva o prerušenom bode z XVIII. zasadnutia zo dňa 27.09.2017 - „Správa o rozpočte a pohľadávkach rozpočtovej organizácie Mestská krytá plaváreň, informácia o plánovanej úprave cenníka a žiadosť o doplnenie zriaďovacej listiny“ a návrh transformácie rozpočtovej organizácie Mestská krytá plaváreň Košice, Protifašistických bojovníkov č. 4, 040 01 Košice na spoločnosť s ručením obmedzeným.

p. Grega, starosta MČ: Otváram rozpravu k tomuto bodu.

p. Djordjevič, poslanec MČ: Vzhľadom na veľkosť materiálu poprosil by som, aby môj prejav nebol rozsekaný po troch minútach, lebo nebude celistvý. Chcem požiadať o predĺženie času, budem sa snažiť čítať rýchlo. 
 
p. Grega, starosta MČ: Mal by som o tom dať hlasovať, pretože je to tak stanovené stále podľa rokovacieho poriadku. Kto je ZA, aby ten príspevok bol prečítaný v celkovej dĺžke?

Hlasovanie č. 8: za – 4, proti – 0, zdržalo sa – 3, nehlasovalo – 3

p. Grega, starosta MČ: Bolo to schválené.

p. Djordjevič, poslanec MČ: V materiáli je bod č. 1, ktorý má schvaľovať schvaľovať zámer transformácie rozpočtovej organizácie Mestská krytá plaváreň Košice, Protifašistických bojovníkov 4 na spoločnosť s ručením obmedzeným. Navrhovaná časť uznesenia nie je v súlade s predloženým materiálom, v ktorom sa uvádza, že podľa príslušných ustanovení zákona o rozpočtových pravidlách verejnej správy rozhodnutím zriaďovateľ je možno rozpočtovú organizáciu zrušiť, zmeniť jej podriadenosť alebo spôsob financovania z rozpočtovej na príspevkovú. Citovaný zákon neobsahuje ustanovenie o transformácií rozpočtovej organizácie na spoločnosť s ručením obmedzeným. Miestne zastupiteľstvo podľa ustanovenia § 14 ods. 2 písm. i) zákona o meste Košice zakladá, zriaďuje, zrušuje a kontroluje podľa osobitných predpisov svoje rozpočtové a príspevkové organizácie, ... zakladá a zrušuje obchodné spoločnosti a iné právnické osoby a ...“. Rozpočtové a príspevkové organizácie sa zriaďujú podľa zákona o rozpočtových pravidlách a obchodné spoločnosti, v danom prípade spoločnosť s ručením obmedzeným, sa zakladajú podľa Obchodného zákonníka. To znamená, že nemôže dochádzať k transformácií rozpočtovej organizácie na spoločnosť s ručením obmedzeným. Držme sa ustanovení osobitných predpisov.
V dokumente sa ďalej uvádza, že mestská časť zruší MKP ako rozpočtovú organizáciu bez právneho nástupcu, s dočasným prechodom práva a povinností na mestskú časť a následným peňažným vkladom mestskej časti do obchodnej spoločnosti – spoločnosti s ručením obmedzeným. Mestská časť bude jediným zakladateľom a spoločníkom v novovzniknutej spoločnosti s plánovaným názvom: Dragons arena, s. r. o. Správny text uznesenia by mal byť, že miestne zastupiteľstvo schvaľuje zámer zrušiť rozpočtovú organizáciu MKP a zámer založenia obchodnej spoločnosti s plánovaným názvom: Dragons arena, s. r. o., prípadne, že miestne zastupiteľstvo „berie na vedomie“. Po druhé. V návrhu je uznesenie, ktoré poveruje riaditeľa Mestskej krytej plavárne Ing. Vladimíra Hliváka na vykonanie všetkých úkonov potrebných na transformáciu rozpočtovej organizácie Mestská krytá plaváreň, Protifašistických bojovníkov 4, 040 01 Košice na spoločnosť s ručením obmedzeným. Formulácia uznesenia je nesprávna. V danom prípade to nie je transformácia, ale zrušenie rozpočtovej organizácie a založenie spoločnosti s ručením obmedzeným. Možná zmena uznesenia v tom zmysle, že riaditeľ MKP pripraví „biznis plán“ spoločnosti s ručením obmedzeným, v ktorom odpovie aj na otázky uvedené v ďalšom texte.  
Predmet činnosti rozpočtovej organizácie a jej plánované rozšírenie po „transformácií“ na spoločnosť s ručením obmedzeným. 
Mestská krytá plaváreň, Protifašistických bojovníkov (ďalej len „MKP“) bola zriadená mestskou časťou Košice-Staré Mesto (ďalej len MČ) k 01.01.2013 ako rozpočtová organizácia s nasledujúcim predmetom činnosti:
a)	prevádzkovanie   športových zariadení,
b)	prevádzkovanie zariadení slúžiacich na regeneráciu a rekondíciu,
c)	prenájom nehnuteľnosti,
d)	prenájom hnuteľných vecí.
Plánované rozšírenie činnosti MKP po transformácií na spoločnosť s ručením obmedzeným:
a)	príprava projektov pre čerpanie fondov z prostriedkov EU,
b)	obchodovanie s energiami,
c)	prenájom plôch na reklamné účely,
d)	predaj reklamných predmetov a doplnkov k nosičom vstupu,
e)	prevádzka fitness centra a telocvične, welness centra a sauny, klziska a ubytovne,
f)	predaj a používanie plaveckých potrieb,
g)	prevádzkovanie parkoviska.
Ide o zavádzanie, s výnimkou bodov pís. a), b), d) a f) ostatné činnosti môže vykonávať MKP ako rozpočtová organizácia, má ich uvedené v predmete činnosti a ich aj vykonáva. K činnosti pod písm. a) a písm. b), to znamená, že na trhu sú veľkí hráči, trh je rozdelený, je naivne predpokladať, že prerazíme takým spôsobom, že čisté príjmy z tejto činnosti nám prispejú k takej tvorbe voľných finančných zdrojov, že z nich zabezpečíme krytie prevádzky MKP a jej rozvoj. Prínosy z realizácie činnosti pod písm. d) a f) zásadným spôsobom nemôžu ovplyvniť hospodárenie MKP. 
V predloženom dokumente sú viaceré nedostatky, napr.:
-	v druhej vete úvodnej časti dokumentu je uvedený názov zákona č. 523/2004 Z. z. takto: „zákon o rozpočtových pravidlách verejnej správy v znení neskorších prepisov“. Názov je nesprávny. Ide o zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. V ďalšom texte sa pre tento zákon používa skrátený názov „zákon o rozpočtových pravidlách“.
-	na str. 2 dokumentu je uvedená veta „Uvedený  postup je v súlade s § 7 ods. 5 zákona o rozpočtových pravidlách“ ..., teda zákona č. 523/2004 Z. z. Tento zákon v ustanovení § 7 nemá ods. 5. Predkladateľ mal zrejme na mysli ustanovenie § 7 ods. 5 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.
V takom závažnom dokumente má predkladateľ používať správne názvy zákonov. Materiál nebol spracovaný dôkladne a správne. Mestská časť zamestnáva právnika ..., to aby som ja uviedol na pravú mieru, čítam z listu, ktorý som dostal emailom, aby som sa nedotkol náhodou nášho zamestnanca, o ktorom si myslím, že je naozaj dobrý a prístupný. Takže mestská časť zamestnáva právnika, ktorý by mal dohliadať na právnu správnosť používanej terminológie a názvov zákonov.
Tvrdenie, že „transformáciou“ sa spoločnosť vystaví otvorenému trhovému prostrediu, ktoré umožní promptné riešenie problémov za účelom znižovania množstva a hodnoty pohľadávok, respektíve aj vzniku nedobytných pohľadávok je chiméra. Aj rozpočtová organizácia má zákonné prostriedky na znižovanie pohľadávok a zamedzenie vzniku nedobytných pohľadávok. Tento problém nie je otázkou právnej formy, ale kvality práce zamestnancov a ich odbornej zdatnosti a dôsledného postupu podľa všeobecne záväzných právnych predpisov, najmä zákona o majetku obcí.
V tejto súvislostí je potrebné porovnať túto argumentáciu predkladateľa s dôvodovou správou k návrhu na zriadenie rozpočtovej organizácie MKP, ktorý bol prerokovaný na XI. zasadnutí miestneho zastupiteľstva dňa 13.12.2012 (bod 14 zasadnutia). V dôvodovej správe je uvedené: „Základnými prínosmi založenia rozpočtovej organizácie bude:
•	vystavenie spoločnosti trhovému prostrediu, ktoré vytvorí tlak na jej efektívne fungovanie a hospodárenie, to prinesie aj zvýšenú kvalitu v poskytovaní služieb pre občanov mesta Košice,
•	transparentné hospodárenie,
•	skrátenie času reakcie na rýchlo meniace sa trhové podmienky a efektívnejšie hospodárenie.“
Ostatnými tvrdeniami nemá význam sa zaoberať, pretože tie nie sú založené na reálnych ekonomických analýzach, ale sú „maľovaním ružových zajtrajškov“, pričom v súvislostí s MKP ich už bolo mnoho, napr. zverenie správy MKP príspevkovej organizácií Správa obecných služieb, odňatie správy a zrušenie SOS, MKP ako organizačná zložka MČ bez právnej subjektivity, zámer prenájmu častí MKP McDonalds, zriadenie rozpočtovej organizácie MKP, prenájom plochy a projekt Beach clubu a iné. 
Nie je potrebné hľadať spásu v „transformácií“, pretože „čarovný prútik“ nefunguje. MKP pomôže iba odbornosť, kvalita, dôsledné rešpektovania princípu hospodárnosti pri používaní verejných finančných prostriedkov a pri nakladaní s majetkom (žiadne neodôvodnené zľavy pri prenájmoch hnuteľného a nehnuteľného majetku, prenájom majetku verejnou súťažou a za ceny primerané a obvykle na trhu) a v neposlednom rade aj spriehľadnením financovania občianskeho združenia Klubu plaveckých športov Akademik Staré Mesto, ktorého mestská časť je zakladateľom.  
V dokumente chýba informácia o tom, aká dlhá bude doba, počas ktorej dôjde k dočasnému prechodu práv a povinností na zriaďovateľa po zrušení rozpočtovej organizácie, ďalej informácia k akému dátumu sa ráta so zrušením rozpočtovej organizácie a založením obchodnej spoločnosti, ďalej ako to bude „s postupným znižovaním naviazania“ obchodnej spoločnosti „na rozpočet MČ, získavaním príjmov z podnikateľskej činnosti“. Táto formulácia znamená, že mestská časť bude prispievať zo svojho rozpočtu spoločnosti s ručením obmedzeným, ktorá má vykonávať sústavnú činnosť samostatne, vo vlastnom mene a na vlastnú zodpovednosť za účelom dosahovania ziskov. Môže mestská časť podľa zákona o rozpočtových pravidlách prispievať zo svojho rozpočtu na činnosť svojej obchodnej spoločnosti? Nebude to v danom prípade forma „štátnej pomoci“, ktorú upravuje osobitný zákon? Aké bude stanovisko protimonopolného úradu na túto formu pomoci? Nedôjde tým k narušeniu hospodárskej súťaže? Aký je predpokladaný nárast počtu zamestnancov? Bude Mesto Košice poskytovať účelovú dotáciu na Mestskú krytú plaváreň ročne cca 160 000,- €, ak MKP bude obchodnou spoločnosťou? Na tieto a podobné otázky predkladaný materiál nedáva odpoveď, lebo chýba „biznis plán“.
Odporúčam neschváliť zámer „transformácie“ MKP ako rozpočtovej organizácie na spoločnosť s ručením obmedzeným. S pozdravom Ing. Pavol Hanušin.

p. Grega, starosta MČ: To sme vedeli, kto to písal, po prvých troch riadkoch. Takže nech sa páči, pán poslanec Rácz.

p. Rácz, poslanec MČ: Chcem povedať svoj názor. Baštrnák – Kaliňák. Ale poviem to iným spôsobom. Tá legislatíva, to je úplne v poriadku, to beriem a to je podstatné. Ale som strašne nahnevaný, keď ma niekto považuje za debila, a nielen mňa, ale aj tu sediaceho kolegu ešte zo školy, vysokej školy atď. Lebo investovať do plavárne za toto volebné obdobie veľké množstvo peňazí, verejných financií, to je v poriadku. A potom privatizovať na konci volebného obdobia, tak prepáčte, ja nie som debil. Toto si vyprosím a prosím zaprotokolovať týmito slovami. Aj som sa pozrel na ten projekt. Ten projekt je jeden pamflet. Nič. Tam sú hodené nejaké údaje. Vybudujeme parkovisko, možno aj pre helikoptéry a neviem čo. Z čoho? Kedy? Ako? Takže ja si vyprosím a ja za takéto za žiadnych okolností nebudem hlasovať. A keď niekto príde s tým aj v budúcom volebnom období, keď tu nebudem, tak ja rozpútam takú mediálnu kampaň na to, že to si to budúce, dúfam že iné, odnesie. Takže ja si vyprosím, aby ma považoval niekto s takým materiálom za debila. 

p. Süli, poslanec MČ: Treba povedať jednu vec. Tento materiál, nie v takejto podobe, v inej podobe, bol prerokovaný na finančnej komisii. Na finančnej komisii pán riaditeľ plavárne, ktorý tento materiál spracoval, povedal jednoznačne, že nie je ekonóm, nie je ani právnik, takže on takýto materiál, v takej právnej podobe, ekonomickej podobe, nevie asi ani urobiť, lebo je to dosť zložitý proces, ktorý treba urobiť. Odznelo aj také niečo, že na podnikovo hospodárskej fakulte máme nejaké kamienky, že tam nám niečo spracujú. Zatiaľ nič nebolo spracované. Isté ale je, nechcem predlžovať diskusiu, že v tejto podobe, keď tento materiál má vážne právne nedostatky. Prosím oprave ma. Dvaja právnici tu sedia. Má právne nedostatky, čo sa týka formulácií, čo sa týka plánov, ekonomicky a biznis plánov, že vybudujeme parkovací dom. Evidentné je, že ani EEI nevedelo vybudovať parkovací dom, lebo je to strašne nákladné. V tejto podobe tento materiál a tento zámer, osobne si myslím, že bolo by veľmi nezodpovedné schváliť. Preto navrhujem uznesenie v podobnom znení. Miestne zastupiteľstvo mestskej časti Košice-Staré Mesto neschvaľuje zmenu rozpočtovej organizácie Mestská krytá plaváreň na spoločnosť s ručením obmedzeným Dragons. 

p. Djordjevič, poslanec MČ. Faktická poznámka: Moja poznámka bude určená na predrečníka pána Süliho, ktorý hovoril o biznis pláne a naozaj áno, musím sa v tomto smere ja zastať riaditeľa, ktorý nie je ani ekonóm, ani právnik. Ale mali sme na úrade zamestnaného zamestnanca na trvalý pracovný pomer, čiže na celý pracovný úväzok, ktorý je vyštudovaný ekonóm. Hovoríme o Ing. Rastislavovi Trnkovi, ktorý bol starostom preukázateľne písomne poverený, aby vypracoval biznis plán pre plaváreň. Pred necelým mesiacom som sa dopytoval podľa zákona o slobodnom prístupe k informáciám, kde je ten biznis plán, v akom rozsahu ho predložil. Odpoveď zo strany úradu mi došla taká, že sa mám opýtať zástupcu Trnku, on vie najlepšie kde sú tieto dokumenty. Ďakujem.

p. Blaškovičová, poslankyňa MČ: Ja by som len k celému tomuto materiálu chcela povedať asi toľko, že na pondelňajšom zastupiteľstve primátor mesta verejne ponúkol alebo vyzval, alebo navrhol mestskej časti prenájom mestskej krytej plavárne s tým, že sa pýtali kolegovia poslanci, že prečo Staré Mesto dostáva vyššie dotácie a mestská časť Sever.  Zdôvodnené to bolo samozrejme tým, že máme zariadenia, ktoré treba financovať, spolufinancovať. Takže zo strany primátora prišiel takýto návrh. Ja myslím, že nebol prvý, už to bolo prezentované viackrát. Teraz som to prvýkrát počula na vlastné uši. Pretože nie je záruka, že aj naďalej mesto bude schopné pri tých všetkých záväzkoch, ktoré má, každoročne podporovať a dotovať v tej výške okolo tých 160 tisíc eur mestskú krytú plaváreň a že je to celomestský záujem. My, ktorí sme tu boli, keď sa uvažovalo o tom, že tam bude rybný sklad a neviem čo všetko, a sme povedali, že zachránime plaváreň pre mesto a Staré Mesto sa toho ujalo a za tie roky vrazilo do toho strašne veľa peňazí. Vieme, že sme to nechceli celé roky urobiť. Neviem. Je možno na zváženie, že keby mesto ponúklo nejaké podmienky, že nie my budeme dotovať, ale mesto to bude dotovať a Staré Mesto by z toho malo nejaký finančný prínos, či by nestálo za to o tom uvažovať. Ďakujem.

p. Grega, starosta MČ: Ja, keďže som na tom zastupiteľstve bol a som aj diskutoval k tejto problematike aj s primátorom, tak som kategoricky proti tomu, aby sme dali mestu do správy plaváreň, pretože tam práve že hrozí možný predpoklad tej privatizácie ako to bolo v prípade KOSIT-u a iných podnikov. Pani poslankyňa povedala, že pri finančných problémoch, že nie je možné zaručiť, aby nám mesto dávalo v budúcnosti 160 tisíc. Ja sa pýtam. Odkiaľ chce mesto dávať, okrem tých tých 160 tisíc, ďalších 500, ktoré my dávame a ďalších neviem koľko, ktorých je potrebných na ďalšiu rekonštrukciu a do technológií. Je tu príliš enormná snaha nám to zobrať. Možno sa už niektorí vidia vo funkciách tam. Ja neviem. Je to normálne, keď to niečoho investujeme, zoberieme si úver a teraz to mám niekomu zveriť do správy? To isté padlo aj v súvislosti so škôlkami. Toto povedal pán primátor, že aj škôlky prečo neodovzdáme. Tak spolu sme sa niekedy bavili, boli aj také návrhy, sme sa všetci, teda vy poslanci ste povedali, že nie. Sľúbili sme riaditeľkám. Tieto posunuli aj rodičom, že je to tak. Zainvestovali sme do toho. Toho roku sme dali asi 80 tisíc do toho. A teraz zrazu tie peniaze, ktoré sme mohli využiť na rôzne projekty v Starom Meste, by si niekto zobral a teraz by to využíval. My nemáme problém s tou plavárňou, že by sme to nevedeli nejakým spôsobom utiahnuť, i keď tých financií budeme mať stále menej. Toto bol len taký návrh, tak ako to funguje aj v meste Žilina, že by sme mohli získať istou činnosťou viac peňazí a dotovali by sme to nižšou čiastkou. Pokiaľ nie je vôľa, nech to zostane tak ako to je. Čas ukáže ako to bude ďalej. Ale vzdávať sa, alebo dávať svoj majetok ... . Lebo to by som sa vrátil aj do minulosti, ako to bolo, keď sme chceli len predať, veď si to ozrejmite, predať alebo prenajať časť plavárne McDoland´s-u. Veď viete čo sa okolo toho pohovorilo. Keď sme chceli predať Kmeťovu. Veď to isté tam bolo. Tak na jednej strane nedávajme svoj majetok preč a na druhej strane ho dajme? Tak to je len na zamyslenie.

p. Süli, poslanec MČ. Faktická poznámka: Chcem reagovať na pani poslankyňu Blaškovičovú. Na moje nešťastie som sa pozeral na ten prenos na internete. Každé vedenie mesta, od pána primátora Kopnického, má snahu centralizovať moc v meste. Zatiaľ každý jeden z tých primátorov niekde potajomky, možnože aj nie z vlastnej vôle, cez nátlak, chce zlikvidovať mestské časti a chce urobiť jedno centrálne mesto, veľké, silné, s čo najmenším počtom poslancov, aby mohli ovládnuť majetok mesta a dianie v tomto meste. Je mi z toho veľmi zle, lebo keď sme robili zákon o meste Košice v roku 1990, mali sme úplne iné ideály a plány. Bola si pri tom, takže vieš o čom hovorím. Keď sa pozerám na Strelingstav, pozerám sa na kauzy dopravného podniku, pozerám sa na Borovicový háj, čo chceme odkúpiť za 10 miliónov eur, pozerám sa na zámenu pozemkov Tempus, atď. A naposledy teraz som sa celkom zaujímavo pozeral na výstavbu rodinných domov nad Bankovom. Mesto má v rukách čierneho Petra. Niekto urobil územný plán a povedal, že môžeme tam stavať rodinné domy. Niekto kúpil tieto pozemky so zámerom, že tam bude stavať rodinné domy. Však územný plán to dovoľuje. Ale niekto pri spracovaní územného plánu nepovedal, že do roku 2025 Baňa Bankov má právo ťažiť tam magnézium. To znamená, že keď dá mesto súhlas na výstavbu rodinných domov, zažaluje ho Baňa za ušlý zisk. 77 percent nerastného bohatstva vyjde nazmar. A keď nedá na výstavbu rodinných domov súhlas, neviem ako ste sa rozhodli, lebo potom už ani nemal chuť na to pozerať, potom developer zažaluje mesto. Takže v každom prípade niekto teraz už získa finančné prostriedky cestou žaloby. Podobným špekulatívnym spôsobom ako výstavba parkoviska tu na Čsl. armády. Či áno alebo nie, ale mesto vždy ťahá za kratší koniec. Z toho dôvodu ja pred koncom volebného obdobia v žiadnom prípade nebudem hlasovať, budem všetkými prostriedkami proti tomu, aby sme odovzdali hocičo pre mesto, lebo v takej neistote ako mesto ..., lebo sú tam ešte žaloby, ktoré mesto prehrá. V móde je, teraz som čítal, pokúpiť od súkromníkov pozemky, kde sú nejaké mestské veci postavené, niekto to má a začne žalovať mesto, aby mesto odkúpilo od neho tieto pozemky alebo zamenilo za nejaké dobré kvalitné budovy v Starom Mesto. Máme to za chvíľku aj tu u nás. Takže prosím, tá ponuka nebola seriózna. Mne osobne, nemám nič proti primátorovi Rašimu, ale niekedy si myslím, že nestíha, čo robí. Je primátorom mesta, je poslancom národnej rady, teraz keď dobre viem, je podpredseda strany SMER. Má tam niekde škodnú v aparáte, ktorá mu dáva špatné informácie. A čo je výsledok? Výsledok je taký, že postupne stráca dôveru občanov. A to je veľmi smutná vec. Ja si osobne myslím, že plaváreň v žiadnom prípade nemôžeme odovzdať, lebo nie je záruka, že mesto zabezpečí aj financie. Mesto by malo dávať viac financií, keď to prevezme. A to toto mesto momentálne nie je schopné.
p. Djordjevič, poslanec MČ. Faktická poznámka: Ja potvrdzujem slová starostu, že vyhlásenie mesta si v tejto problematike odporujú, lebo keď teraz platia na plaváreň 160 alebo 200 tisíc, lebo my to v rozpočte máme spolu zahrnuté s múzeom. Ja neviem koľko presne platia. 160 tisíc. A naozaj, podľa mojich výpočtov, treba plaváreň dotovať sumou 470 tisíc eur. Ale bol tu spomenutý aj nezmysel, lebo privatizácia nemôže byť uskutočniteľná, keď mestská časť je vlastníkom budovy. Čiže takéto zavádzanie netreba podsúvať a reagovať mediálne, lebo bol zámer prenájom. Odpoveď Starého Mesta bola plaváreň nie je na predaj, úplne scestná. Nikdy sa tu nikto nezamýšľal aj nad zmenou formy organizácie z rozpočtovej na príspevkovú, lebo nikde v materiáli som tieto úvahy nevidel. No a posledné, čo chcem povedať, že rok pred voľbami by sme sa do týchto vecí nemali tlačiť, lebo naozaj ako pán starosta, aj teraz na mestskom zastupiteľstve, povedal, že vydržme už len rok. No vydržme už len rok. Možno naozaj spolupráca vedenia mesta a starostu tejto mestskej časti, ktorý bude o rok zvolený, bude lepšia. Takže neponáhľajme sa. 

p. Petrovčik, poslanec MČ. Faktická poznámka: Chcem len reagovať v krátkosti. Poviem taký príbeh, aby sme si to lepšie vedeli vysvetliť, čo tu na nás mesto hrá, akú hru. Predstavte si takú rodinu, kde je otec, nejaký syn trebárs a ten syn je dospelý, osamostatnený a celkom sa mu darí, a má nejaký majetok. A ten otec je nejaký gemblér, vlastne na pokraji krachu a on teraz ako keby žiada od toho svojho syna, tak daj mi ešte majetok. Takže tu je len také jasné prirovnanie, čo tu hrozí a čo vlastne mesto pomaly čaká, keď bude ďalej takto riadené ako je. Vážne, prepáčte, my sa určite nebudeme do toho zapájať a vlastne ešte riskovať náš majetok mestskej časti, keďže vidíme čo sa tam deje na magistráte. A tá pokuta 5,6 milióna, ktorú ste vy mestskí poslanci, samozrejme chápem, že ste ju odhlasovali, ale ešte tam čakajú ďalšie míny, ktoré o chvíľu vybuchnú. Takže ja si myslím, že priložiť veriteľom ešte našu plaváreň je úplne scestné. Určite nie. Potom radšej zostaňme pri starej stratégii, že si to necháme a môžeme sa k tomu vrátiť o rok. Ďakujem.

p. Hanesz, poslanec MČ: Nechcem vás zdržiavať, lebo myslím, že tu veľmi veľa vecí odznelo a s mnohými aj súhlasím. A tá analýza vlastne tej komunálnej politiky tiež je zaujímavá, ale asi by sme sa mali vrátiť k meritu veci. Na finančnej komisii, naozaj môžem potvrdiť, odznelo z úst pána Hliváka, že on nie je fundovaný právnik, ani ekonóm, preto je potrebné vypracovať právnu a finančnú analýzu, aby sme mohli zodpovedne rozhodnúť, či má zmysel ukončiť činnosť rozpočtovej organizácie a začať činnosť rozšírenú, spoločnosti s ručením obmedzeným. Čiže áno, je to pravda, pán Djordjevič má pravdu, že formálne naozaj sa nejedná o jeden transformačný úkon, ale ukončí sa „rozpočtovka“ a plánovane by sa malo prejsť na spoločnosť s ručením obmedzeným. Ale tu tento materiál naozaj nie je ani ekonomicky, ani právne, proste nie je to vlastne žiadny plán, žiadne zodpovedné informácie tam nie sú, podľa ktorých by som sa ja osobne vedel postaviť za tento návrh. A taká veta, ktorá tu je, veľmi odzrkadľuje to, že čo my vlastne by sme odsúhlasovali, keby sme sa k tomu pridali. Citujem: „Všetky výdavky spojené s transformáciou MKP a ich presnú sumu však nie je v súčasnosti možné presne predpokladať a vyčísliť“. No ja presne ani možno nechcem, ale nejaký kvalifikovaný indikatívny odhad musím mať, keď sa mám rozhodnúť. To neexistuje, že nebudem vedieť aký je dopad toho, že budeme platcami DPH. Ja sa s tým nestotožňujem, že by sme dnes takto schválili transformáciu alebo ukončenie a založenie spoločnosti s ručením obmedzeným. Nie. Jednoducho ja nezoberiem na seba tú zodpovednosť a nerád by som bol, keby mestská krytá plaváreň sa stala nejakou centrálnou témou pre budúcoročné komunálne voľby. Lebo potom to bude také rozmazané. Všetci o tom budú rozprávať a nakoniec nevznikne ani právna, ani finančná analýza. Takže ja za seba NIE. 

p. Lasky, poslanec MČ. Faktická poznámka: Je mnoho diskutujúcich. Ja sa tak isto prihlásim do rozpravy ohľadom mestskej krytej plavárne a vzhľadom na to by som chcel požiadať, vážený pán starosta, aby k tejto téme vystúpil verejne aj pán Hlivák, riaditeľ mestskej krytej plavárne, ktorý by nám podal nejaké krátke vysvetlenie prečo sa predkladá materiál v tejto podobe, prečo to má byť spoločnosť s ručením obmedzeným atď. V krátkosti keď pán riaditeľ nám to môže vysvetliť. Bol na finančnej komisii, ale myslím si, že tu je zastupiteľstvo, kde aj ostatní by sme to radi počuli. Ďakujem.

p. Rácz, poslanec MČ. Faktická poznámka: Myslíte, že keď Janko Hraško chce si ísť zaplávať, jeho zaujíma, že podľa § 21 ods. 1 zákona o neviem čom a § 28? On si chce zaplávať. A v zime nemôže nikde inde zaplávať len ako u nás, kde nie sú žiadne otvorené bazény. V lete ide do Rašiho bazéna. Myslíte, že ho to zaujíma, že je to Rašiho bazén alebo ktorý bazén? Tieto dve štvorcové ustanovenia je potrebné spojiť do jedného celku. Bodka. Ale to je budúcnosť. 

p. Djordjevič, poslanec MČ. Faktická poznámka: Bol som prihlásený s faktickou poznámkou na pána poslanca Hanesza, a to ako myslím naozaj žiadne podpichovanie, úprimne. V žiadnom prípade svojimi príspevkami nás nezdržiavate, práve naopak. Ja som rád, že aj vy sa zapájate do diskusie, lebo my sme poslanci a poberáme za to odmenu a my sa nemáme kde ponáhľať. Raz za tri mesiace máme zastupiteľstvo a často sa v médiách prepierajú témy čo robíme, ako robíme. Ja som preto aj spísal odpočet svojej činnosti za tri roky. Nemáme sa kde ponáhľať. A predošlé veci, ktoré tu odzneli. My tu nerokujeme o prevode na mesto, to nie na vás, o prevode na mesto a preto je scestné tu rozprávať o tom, že aký hospodár je mesto a pliesť tu Kulturpark do tejto témy. 

p. Grega, starosta MČ: Áno, to je všetko pravda, len s tým odpočtom by som povedal, že ono to tak vyzerá ako keby ostatní poslanci nerobili nič, ani úrad. Ja si naozaj hlboko vážim prácu všetkých poslancov. Niektorí to nemajú za potrebu dávať to vedomie, chváliť sa tým. Ja sa tiež snažím byť v úzadí, keď sú takéto záležitosti a myslím si, že za to obdobie, čo som tu, tak by to bola taká nejaká novela čo sa ako urobilo. Ale je to samozrejmosť, lebo sme od toho platení, tak preto to robíme. Poprosím pani poslankyňu Hulmečíkovú.

p. Hulmečíková, zástupkyňa starostu MČ: Na finančnej komisii sme na túto tému naozaj dlho rozprávali. Hovorili sme o tých právnych, aj o ekonomických dopadoch, ale v uznesení sa to neobjavilo. Preto navrhujem, aby sme k tomuto bodu, ktorý máme prerušený, pretože my sme ho na minulom zastupiteľstve prerušili, tak navrhujem, aby sme dnes prijali takéto uznesenie. Môj návrh je: „Miestne zastupiteľstvo mestskej časti Košice-Staré Mesto žiada riaditeľa krytej plavárne, aby zabezpečil vypracovanie ekonomických dopadov a výhod transformácie rozpočtovej organizácie na spoločnosť s ručením obmedzeným“. A na základe tohto výsledku budeme si vedieť povedať čo ďalej. Toto je môj návrh na uznesenie k tomuto bodu. A keďže si myslím, že o tejto téme sa dá hovoriť aj ďalších päť hodín, navrhujem, aby bola ukončená diskusia po prihlásených, ktorí sú na tabuli. 

p. Grega, starosta MČ: Prosím hlasujte o tomto návrhu.

Hlasovanie č. 9: za – 2, proti – 3, zdržalo sa – 2, nehlasovalo – 3

p. Grega, starosta MČ: Neprešiel tento návrh. Myslím si, že aj napriek tomu, že tá diskusia bude pokračovať, je celkom v podstate jasné to, a na tom sa všetci zhodneme, čo tu padlo v diskusii, že teda by sa nemala robiť koncom volebného obdobia takáto transformácia a zrejme ani, aby sme to dali do správy mestu. Takže si myslím, že ten stav, ktorý je, bude pokračovať s tým, že by sa to malo doplniť o tieto výstupy, ktoré potom môžu pomôcť v ďalšom období alebo budúcemu zastupiteľstvu pri rozhodovaní. 

p. Roland, poslanec MČ. Faktická poznámka: Budem stručný, pretože málokedy sa mi to stáva, že som súhlasil aj so starostom, aj s pánom poslancom Djordjevičom, aj s pánom poslancom Haneszom, aj s pani poslankyňou Hulmečíkovou, lebo každý dosť prispel nejakým pozitívom k tej diskusii. Takže budú to len všeobecnejšie poznámky. Prvá vec. Nemyslím si, že aj keby sme tu, ale dúfam, že to nebude tu, mali sedieť do zajtra rána, že je to úplne zbytočné, pretože je to jednoducho naša najväčšia organizácia, to sú najväčšie peniaze, najväčšie dlžoby atď. Tak potom budeme dlhšie diskutovať o výbehu pre psov? To je ako prvá poznámka. Druhá poznámka. Právna analýza. Podľa mňa tu právna analýza už odznela. Robiť ďalšiu právnu analýzu úplne novú, je úplne zbytočné. Podľa mňa je podstatné vyjadriť sa k tejto právnej analýze, čo je v nej chybné, čo nie je chybné, čo tam chýba, čo je treba doplniť, atď. Ekonomická analýza. Možnože neexistuje, ale mám taký dojem, že pred nejakým časom sme diskutovali o nejakých desať tisícoch, až státisícoch v súvislosti s plavárňou. Ja sa potom pýtam. Ako sme si mohli dovoliť investovať do jednej nejasnej organizácie také veľké peniaze? No pravdepodobne asi preto, lebo ekonomicky to nie je až také hrozné a plus sme mali k dispozícii nejaké ďalšie, možno exaktné, ale ďalšie ekonomické podklady. Posledná vec. Myslím si, že o x veciach tuná, za tie tri roky, čo som poslancom, debatujeme opakovane. Môj názor je ten, že opakovane treba jednať o určitých veciach v dvoch prípadoch. Keď sú noví ľudia, pokiaľ viem, nie je nové zastupiteľstvo, alebo keď vieme nové skutočnosti. Skúste mi povedať. Aké nové skutočnosti sa tu vynorili? Okrem toho, že sa tu chce transformovať. Ja neviem o nijakej novej skutočnosti v súvislosti s plavárňou. A na koniec. Vláda má problémy s Bašternákom, nebudem menovite konkrétny, primátor má problémy s parkovaním. Dokonca už vidíte, že mení svoje stanovisko. Ja mám len jednu otázku a tým končím. Vadí nám, že okrem vlády a magistrátu, nemá aj Staré Mesto nejaký problém, ktorý potom bude možné premieľať v novinách ďalší rok? Končím.

p. Lasky, poslanec MČ. Faktická poznámka: Vážený pán starosta, ja som žiadal v mojom predošlom príspevku o to, aby vystúpil pán riaditeľ. Žiadam vás o to ešte raz. Dám to ako procedurálny návrh. Môže sa o tom hlasovať, aby vystúpil teraz, pred rečníkmi. 

p. Hlivák, riaditeľ Mestskej krytej plavárne: Ďakujem za slovo. Na úvod by som začal hlavnou myšlienkou, ktorú tento bod nesie. Ja, ako riaditeľ plavárne, sa snažím prevádzkovať plaváreň, aby tá plánovaná strata alebo tá dotácia, ktorú musí vynakladať mesto a mestská časť, bola čím nižšia, resp. každým rokom sa znižovala. Na poradách vedenia som informoval, že cítim, že plaváreň je už na doraz a na hranici, kde do budúcna nevidím možnosti pri súčasnom zriadení a súčasných možnostiach, ktoré mi umožňuje zriaďovacia listina pokračovať v tomto procese, aby tá plánovaná strata alebo tá dotácia sa znižovala. Preto na poslednom zastupiteľstve som žiadal o rozšírenie zriaďovacej listiny. Stále rozprávame o právnej analýze. To znamená, že rozšírenie zriaďovacej listiny z právnych dôvodov nebolo možné. Čiže stále, keď sa rozpráva o tej právnej analýze, myslí sa tým spôsob hospodárenia Mestskej krytej plavárne, spôsob fungovania, aby to bolo v rámci právnej legislatívy možné a správne. Ďalšia vec je ekonomická analýza. Samozrejme, že k vykonaniu takéhoto rozhodnutia alebo takejto činnosti, je nutné urobiť ekonomickú analýzu. Nepoviem, že ja som ekonomickú analýzu nerobil. Samozrejme, že som ju robil. Myslím si, že k posúdeniu tej ekonomickej analýzy, alebo k nejakému správnemu posúdeniu, by ju mali vykonať aspoň dve nezávislé organizácie, lebo ja tým, že mám technické vzdelanie a čo sa týka tých ekonomických analýz, ja sa pod takúto ekonomickú analýzu podpísať nemôžem. Tým som chcel vysvetliť prečo ten návrh do zastupiteľstva je taký strohý a očakával som diskusiu, ktorá rozlúskne túto otázku. Či ísť smerom, že vlastne pokračovať v spôsobe hospodárenia, aký máme doteraz alebo či ma poveríte vypracovaním tej finančnej analýzy, aby ste sa mohli rozhodnúť, či to chceme alebo nechceme. Ale hlavným dôvodom celého toho je znižovanie dotácie alebo plánovanej straty. Ďakujem za pozornosť.

p. Süli, poslanec MČ: Čo sa týka procedurálnych postupov, nemáme inú možnosť, aspoň ja si to myslím, ako tento zámer dnes tu zrušiť a nikto vám nebráni v tom, ani úradu, ani tejto organizačnej jednotke, aby nás na ďalšom zastupiteľstve nejakým lepším materiálom presvedčil o tom, čo je lepšie. Súčasný stav alebo v budúcnosti nejaká hospodárska organizácia, teda nejaká obchodná spoločnosť. Ale v tejto podobe, prosím pekne, bolo by to nezodpovedné. Čo sa týka vecí, nemusia nejaké nezávislé organizácie robiť. Ja mám k dispozícii jeden materiál, že od založenia tejto organizácie aké boli náklady, aký stav pracovníkov. Celý vývojový rad. Má ho k dispozícii pani Ing. Gáspárová. Môžete sa o to kľudne oprieť. To je prvá vec. Čo ale postrádam, a to veľmi postrádam, že k tomuto materiálu, čo je veľmi vážny materiál, pán hlavný kontrolór, ktorý je právnikom, ani jedným slovom sa nevyjadril. Pán hlavný kontrolór, to je jeden úžasný nedostatok v mojich očiach. To je jeden veľký návrh. Riaditeľ nie je právnikom, ale vy ste zamestnancom zastupiteľského zboru, vy ste sa mal k tomu vyjadriť, či je to po právnej stránke dobré alebo nedobré. Prípadne usmerniť riaditeľa, čo by mal zmeniť, aby sme tu mali nejaký právne fundovaný materiál. To ste ale neurobili. Myslím si, že je to jeden vážny nedostatok. Dámy a páni, navrhujem, aby sme sa držali rokovacieho poriadku a merita veci. Momentálnej najschodnejšia cesta je zrušiť tento zámer tu, lebo nie sú doklady podložené, ale na druhej strane nikto nebráni úradu, ani riaditeľovi, aby nepripravili jeden dokonalý alebo jeden veľmi dobrý materiál, ktorý povie, že áno, je to výhodné alebo povie, že nie je to výhodné, pokračujeme ďalej tak, ako to je. Všetko ostatné je mlátenie prázdnej slamy. 

p. Grega, starosta MČ: Poprosil by som ešte pána JUDr. Bilčaka, keby sa vyjadril, pretože tam padli nejaké veci smerom k právnym veciam.

p. Bilčak, vedúci oddelenia právneho a personálneho: Tak ako povedal pán riaditeľ, tento materiál je potrebné brať ako pracovný. Nezakladá sa ešte žiadna spoločnosť s ručením obmedzeným. Nemá sa robiť ešte nič konkrétne, žiadne ďalšie kroky. Skôr išlo o to, že či vôbec pokračovať v tomto zámere, tak ako povedala pani zástupkyňa a predložila v svojom návrhu, že či budeme pokračovať v tej ekonomickej prínosnosti tohto celého. Ja ako právnik za seba poviem, že celý tento proces je právne možný. Prechod na príspevkovú organizáciu v tomto prípade nie je možný z dôvodu, pretože nespĺňame zákonné požiadavky, tak ako je uvedené na strane č. 2 dôvodovej správy, pretože príjmy plavárne sú viac ako 50 percent z výrobných nákladov. A kvôli tomu, že rozpočtová organizácia nemôže podnikať, jediná možná zmena a riešenie do budúcna je to, že by to bol, tak ako sú rôzne mestské podniky, taktiež ako spoločnosť s ručením obmedzeným. K listu, ktorý dal ešte aj pán Djordjevič. Má pravdu v tom, že samozrejme tu nebol úplne kompletný názov zákona, ale to ja považujem za drobnosť. Samozrejme aj tu k tomu sa priznám, že ten zákon, ktorý je tu uvedený, ten § 7 odsek 5 bol myslený zákon tak ako bolo uvedené v liste. Ale inak nebolo ani zámerom vás zahltiť celými právnymi alebo tými ..., aby ste boli vy v obraze, že teraz budeme presne postupovať, ale bol to len taký rámcový materiál na to, že či v tomto budeme pokračovať alebo v tomto momente to zastavíme. Pretože do budúcna bez toho, aby sa vynaložili prostriedky z rozpočtu mestskej časti, rádovo v tisícoch eur, nebude možné ďalej pripraviť veci, pretože fakt tá ekonomická analýza, to ekonomické racio tu bude musieť byť dané, ale nebude zadarmo. Musí to zobrať do ruky odborník, audítor a kto sa tým zaoberá, a proste už tieto čísla dať a ten ich nedá zadarmo. Toto bol pracovný materiál, ktorý sme spracovali s pánom riaditeľom dvaja. Ja sa k tomu hlásim. Bol to pracovný materiál na to, že či je to vôbec možné a že či bude vôľa v tomto procese pokračovať ďalej.

p. Pillár, hlavný kontrolór MČ: Tento materiál, ktorý bol predložený do zastupiteľstva, tak tak ako povedal pán vedúci právneho oddelenia, v podstate išlo o to, či bude schválený zámer. Či vôbec sa ide týmto smerom, spoločnosť s ručením obmedzeným. A vlastne až teraz následne sa malo, tak ako tu je dané, mal byť poverený pán riaditeľ mestskej krytej plavárne, aby vlastne zabezpečil ten ekonomický, nazvime to audit, alebo proste tie ekonomické záležitosti aby boli vyčíslené, či sa táto vec, tá transformácia na spoločnosť s ručením obmedzeným oplatí alebo nie. Vlastne ten postup, ako tu je daná transformácia, tak ten je správny. Nie my sme vymysleli tento systém transformácie. Lebo je pravdou, že najprv by sa musela vlastne založiť spoločnosť s ručením obmedzeným, následne zrušiť naša rozpočtová organizácia a tak následne by tie práva a povinnosti prešli na túto spoločnosť s ručením obmedzeným. Ale je to určitým spôsobom nie najjednoduchšie, je to komplikované, ale dá sa to, s tým, ale že tu je hlavná otázka ekonomická. Ten ekonomický dosah. Či je to výhodné alebo nie. Toto by zrejme bolo potrebné najprv spracovať a tak o tejto veci ďalej diskutovať. 

p. Grega, starosta MČ: Ja tiež tieto veci podporím, že to je v podstate, nedá sa inak ako odpichnúť od zámeru. Si zoberte. Dvaja ľudia sa majú radi a teraz si schvália zámer, tak sa zoberieme. Ale nerobia dopredu, že si už kúpia prstene, že už si pozabezpečujú všelijaké veci, ktoré majú náklady. No musí im to niekto odobriť. Rodičia, oni sami, atď. Toto je otvorené. Toto nie že zo dňa na deň sa to urobí. Dobré je hlavne to, že z tej diskusie vyšlo mnoho takých prospešných návrhov alebo upozornení, že v čom je to dobré, v čom zlé a s tým sa dá do budúcnosti jednoducho pracovať. 

p. Djordjevič, poslanec MČ. Faktická poznámka: Som rád, že konečne na mňa vyšla tá faktická pripomienka, lebo som sa prihlásil na vystúpenie riaditeľa mestskej krytej plavárne. Odvtedy mal udelené slovo právnik, kontrolór a udelil si slovo aj pán starosta. To aj do budúcna by sme mali ten rokovací poriadok upraviť, lebo rôzne komentáre, či už starostu alebo hostí, sa stráca prehľad na koho ľudia dávajú faktickú poznámku. Ale toto budeme riešiť inokedy. Budem reagovať na právnika a na prednostu. Toto nebol žiadny výskum, vážení, že či je tu záujem o transformáciu. Pozrime sa do materiálu. Je tam, že sme mali dnes poveriť riaditeľa mestskej krytej plavárne na vykonanie všetkých úkonov potrebných na transformáciu rozpočtovej organizácie. Takže toto nie je výskum. My sme ho mali poveriť k reálnym krokom. Nie som síce právnik, ale verím tomu, že nie som ani debil a niektoré veci, myslím, že viem aj prečítať a vyhodnotiť. Ale konečne sa idem dostať k reakcii pána riaditeľa. Takže nie pán riaditeľ, nie vy budete robiť finančné analýzy, ale tieto má zabezpečiť úrad mestskej časti Košice-Staré Mesto ako zriaďovateľ organizácie. Po druhé. V tomto ohľade, ako tu dnes vystupujem proti transformácii, idem aj sám proti sebe. V ostatných mesiacoch som sa stal totiž kritikom a tvrdím, že mestská krytá plaváreň doslova dojí rozpočet mestskej časti Košice-Staré Mesto asi v takom pomere, že na ostatné investičné výdavky, ktoré budeme vidieť v rozpočte, ide okolo 100 tisíc eur, tam sú už aj účelové dotácie, mestská krytá plaváreň zhltne aj s dotáciou mesta viac ako 400 tisíc eur. Čiže, ja ako kritik dojenia, teraz zabraňujem transformácii. Čo sa bude diať v budúcnosti? Ja budem v budúcnosti napríklad pánovi starostovi alebo aj samotnému úradu vyčítať, že prečo tú plaváreň dojíme. A aká bude jeho odpoveď? Ja som to chcel, ja som chcel urobiť transformáciu a vy poslanci ste mi ju zadrhli. Takže aj na to sa, vážení, pripravme. Možno. Možno starostovi krivdím, ale teraz som mu podsunul jeden naozajstný argument, že áno, poslanci zabraňujeme dnes transformácii. A po tretie. Do ďalšieho zastupiteľstva poprosím pripraviť všetky potrebné analýzy a poprosím starostu, aby na zastupiteľstvá boli predkladané podrobnejšie a úplné materiály. Ďakujem za vypočutie.

p. Grega, starosta MČ: Nedá mi, aby som neodpovedal. Slovo som udelil alebo som vyzval preto, aby ste mali komplexný pohľad. Tak ako chcel pán poslanec Lasky od riaditeľa, od kontrolóra, veď si to nepriamo žiadal a kritizoval pán poslanec. A ten bol spolutvorca materiálu. Takže je to normálne. Keď to budete tu niekedy viesť, tak potom môžete hovoriť. Dobre? 

p. Petrovčik, poslanec MČ: Chcel by som vrátiť debatu trošku do odbornej roviny, z tej skôr politickej. Len tak v krátkosti som si tak napísal teraz narýchlo. Môžeme to nazvať ako chcete. SWOT analýza alebo neviem aká analýza. Teraz skúsim len tak bodovito to vymenovať. To znamená, aké sú tam negatíva, alebo lepšie povedané, aké sú hrozby súčasného stavu. Bodovito by som to zhrnul asi takto: nemožnosť vykonávania podnikateľskej činnosti. To je jasné. Obmedzená dynamika riadenia chodu plavárne a nemožnosť prijímania operatívnych, ale aj strategických rozhodnutí. Pretože v tomto stave, v akom je to teraz, pán riaditeľ samozrejme každé nejaké väčšie rozhodnutie si musí nechať odobriť vlastne cez nás. Potom je tu tá hrozba, o ktorej všetci vieme a o ktorej sa tu nejako nerozpráva, ale všetci, myslím si, o tom vieme. A to je prasknuté teleso bazéna v jednej časti, kde tak, či tak v blízkej dobe nás čaká a nevyhneme sa samozrejme ďalej investícii. Možno ani nie takejto bežnej, ale ako sme sa bavili aj na finančnej komisii a vlastne aj na tej druhej mojej komisii, že možno budeme musieť pristúpiť k nerezovému bazénu. Tomu sa určite v budúcnosti toto bazénové teleso nevyhne. V tejto súvislosti treba povedať, že ... . Už sa dostávam zase k tým ..., alebo ešte k príležitostiam, ale to je vec, ktorá je aj na oboch stranách. Aj ako hrozba, aj ako príležitosť. Ale keď napríklad v budúcnosti zase teraz chceme tam nejako investovať väčšiu položku, napríklad do toho nerezového telesa, tak samozrejme že každý, a to nemusí byť ekonóm vie, že má logiku, aby tú investíciu urobila prípadná spoločnosť s ručením obmedzeným, ktorá bude platcom DPH, lebo neviem kto z vás tu potom bude s tým súhlasiť, aby takúto vysokú položku, ktorú bude tvoriť DPH z tejto investície, sme tu pokrývali z rozpočtu našej mestskej časti. Takže to je dosť podstatná vec. Poďme k tým príležitostiam, k tým pozitívam, ktoré v súčasnosti máme v tomto stave, ako je tá plaváreň. Treba si priznať, že sú to lukratívne priestory v centre mesta. To znamená, samozrejme vedel by som si tam predstaviť aj lepšie využívanie týchto priestorov, ktoré tam sú v samotnom zázemí a vlastne v okolí vchodu a v samotnej budove. Potom sú tam rôzne väčšie možnosti ziskovej činnosti v prípade prechodu na túto spoločnosť s ručením obmedzeným, kde by sme vedeli lepšie zhodnotiť formou nájmov tieto priestory. Lepšie by sme vedeli vytvárať väčšie zisky zo samotnej činnosti, ako tu už bolo povedané, fitness centra a podobných služieb. Potom je tu samozrejme aj možnosť a vôbec sa tomu nebránime. Prečo by sme aj my nemohli napríklad prevádzkovať tam ktoré máme parkovisko. Samozrejme, môžeme ho tam spoplatniť. Teraz sme svedkami, že sa nám tam už pomaly rozširujú súkromní podnikatelia a konkrétne McDonald´s už pomaly zabral celé parkovisko, tak si myslím, že môžeme sa aj my takto začať správať podnikateľsky. Na to všetko samozrejme je ale potrebná táto zmena, ktorú chápem, že aj v tomto už pomaly predvolebnom období, ktoré sa o chvíľu blíži, asi nebude ani nejaký konsenzus, nejaká ochota a odvaha to urobiť, zmeniť to. Na záver by som navrhoval asi takýto návrh na uznesenie. Dám to ako pozmeňujúci návrh k bodu č. 5a. Bod 1/ by som navrhoval zameniť nasledujúcim textom. Ide o to urobiť tu nejakú postupnosť. Čiže poďme najprv ..., založme, dajme signál, že chceme a vytvorme túto spoločnosť, ktorá ale nebude len za účelom prevádzkovania plavárne, ale bude vlastne pripravená na budúce podnikateľské aktivity mestskej časti, vrátane prípadne aj prevádzkovania mestskej krytej plavárne. Pretože určite sa tomu neubránime takúto spoločnosť keď chceme niečo v budúcnosti aj robiť a podnikať, my potrebujeme ako mestská časť. Bod č. 1/ schvaľuje zámer založenie spoločnosti s ručením obmedzeným s názvom Staromestský podnik služieb, s. r. o., so sídlom Hviezdoslavova 7, 040 34 Košice v zmysle príslušných ustanovení Obchodného zákonníka so 100 percentnou účasťou mestskej časti Košice-Staré Mesto za účelom budúcich podnikateľských aktivít mestskej časti, prípadne vrátane prevádzkovania mestskej krytej plavárne. Bod č. 2/ navrhujem úplne vypustiť. Toto je môj pozmeňujúci návrh, ktorý predkladám. Ďakujem. 

p. Djordjevič, poslanec MČ. Faktická poznámka: Ďakujem Ing. Petrovčikovi za jeho vstup a prínos ohľadom zakladania spoločností s ručením obmedzeným, lebo viem, že on so zakladaním a zánikom spoločnosti s ručením obmedzeným má isté skúsenosti podľa obchodného registra. Ale chcel by som spomenúť, že McDonald´s neprešlo parkovisko za súčasného vedenia mesta primátora Rašiho, ale bolo to za primátora Knapíka, čiže súčasnej de facto pravice. Chcel by som ešte podotknúť, že plaváreň môže byť iba vtedy v zisku a vyrábať nejakú rentabilnú prevádzku, ak by bolo vstupné dvojhodinové zhruba 10 eur. Toto sú reálne náklady, ak by ju nebolo treba dotovať. A dotácia mesta je nutná, a mestskej časti, na prevádzku plavárne, pokiaľ vstupné 10 eur nebude, a to ľudia ochotní nebudú, lebo nemajú ani najlepšie časy kvôli klubom. Prechod na spoločnosť s ručením obmedzeným nám dotáciu mesta a aj samotnej mestskej časti negarantuje. 

p. Grega, starosta MČ: Poopravím, že predaj parkoviska bol za súčasného vedenia.

p. Süli, poslanec MČ. Faktická poznámka: Vypočuli sme si tu niekoľko návrhov. Mám tu návrhy na uznesenie. Ani jeden z týchto návrhov na uznesenie nie je podložený ani právnymi argumentami, ani ekonomickými. Dovolím si tvrdiť jednu vec. Dnes čo je najrozumnejšie urobiť, tú ťarchu od riaditeľa plavárne zobrať preč. Nie on to má urobiť, s tým plne súhlasím. Máme na to jeden aparát ekonomický aj právny na úrade. To je prvá vec. To, čo navrhoval pán Petrovčik, má to hlavu i pätu, ale ten istý problém s tým mám, že nie je podložený právnymi a ekonomickými argumentami. Kladiem si za povinnosť to hovoriť ako predseda finančnej komisie, lebo hlasovať o takom niečom, keď ma niekto s niečím presvedčí. Ja stále si myslím, že nič nám nebráni v tom, aby sme v priebehu I. štvrťroka urobili jedno mimoriadne zastupiteľstvo, kde sa budeme zaoberať len s týmto materiálom, kde si povieme, že aj trhovisko, aj parkovisko ..., máme tam výpoveď, keď dobre vidíte, aj plaváreň bude jedna spoločnosť s ručením obmedzeným a potom môžeme rozprávať o nejakom projekte. Ale momentálne toto je, stále hovoríme o niečom, čo je jedna veľká neistota. Ja nemôžem ani za jedno, ani za druhé zdvihnúť ruku. Môžem len jedno, že dneska to zrušíme komplet tak ako je. A hovorím. Nič nebráni úradu, tímu poslancov, ktorí to myslia vážne s touto zmenou, aby sme pripravili jeden projekt, ktorý má pätu, aj zmysel, aj opodstatnenie. Verte mi, že je to logické. Keď chceme dopadnúť tak, ako dopadla Slávia Technická univerzita, súčasný stav je najrýchlejšia cesta k tomu, aby sme tak dopadli. Urobíme horúcou ihlou nejakú spoločnosť s ručením obmedzeným, tá nemá peniaze, zoberie nejaký úver, nebude splácať, príde banka, zoberie a dovidenia. A všetky peniaze, čo sme tam strčili, stratíme. A čo je ten dôvod? Dámy a páni, je dôvod to, lebo chceli sme zvýšiť vstupné a nájomné pre športové kluby. Ten, kto si myslí, že keď urobíme spoločnosť s ručením obmedzeným v tejto podobe, či vstupné nebude zvýšené? Bude a radikálne zvýšené, lebo jeden jediný reálny príjem, ktorý tam je, je vstupné a prenájom bazénových dráh. Zbytok je na dobrej vôli mesta, mestskej časti, sponzorov. Verte mi. Všetci, ktorí tu teraz sedíme, skúsme urobiť v tom poriadok, hlavne v hlavách. Povedzme si, že to teraz v tejto podobe zrušíme tak ako je a na ďalšom zastupiteľstve predložiť jeden návrh, kde bude aj parkovisko, aj trhovisko, aj plaváreň ako celok a potom môžeme začať rozprávať o tom, či je to života schopné alebo nie. Zbytok sú to všetko len prázdne reči. 

p. Lasky, poslanec MČ. Faktická poznámka: V prvom rade a v prvej vete by som chcel dať procedurálny návrh stiahnuť tento bod z dnešného rokovania miestneho zastupiteľstva a dať o tom hlasovať. To je v prvom rade a vysvetlím dôvody prečo. Dôvody sú také, že nesúhlasím s týmto predloženým návrhom, nesúhlasím ani s argumentami pána starostu, pána kontrolóra, pána riaditeľa. Pozrite sa čo vyvolal takto predložený návrh a čo vyvoláva na meste. Mesto nám to ponúka, že nám to zoberie a zamotávame sa do nejakého začarovaného kruhu, že nie sme schopní s mestskou krytou plavárňou my nič na Starom Meste urobiť. Pozrite sa ako vyzerá dnešné zastupiteľstvo, tento bod programu a ako o ňom diskutujeme. Diskutuje sa tu ako keby sme boli nejakí amatéri. Tento materiál, keď chceme dať v budúcnosti do zastupiteľstva, dať o ňom rokovať, musí byť riadne pripravený ekonomicky, právnou analýzou, musí byť pripravený nejakým biznis plánom a tak má byť predložený do komisií. V komisiách má byť prediskutovaný a potom môže prísť do zastupiteľstva. Poprosím vás, rokujeme tu o mestskej krytej plavárni, ktorá slúži všetkým občanom mesta Košice. Máme tam množstvo klubov, nájomníkov, množstvo klubov detí, mládeže, športovcov, ktorí teraz keď nás sledujú, stavajú sa rukojemníkmi našich neprofesionálnych debát a nedávame im istú budúcnosť. To, čo bude s mestskou krytou plavárňou. Bude to spoločnosť s ručením obmedzeným? Bude to mať mesto? Zvládneme to my ako mestská časť Staré Mesto finančne? Alebo budeme, ako sme boli na mestskej krytej plavárni naposledy prizvaní mestskými športovými klubmi, že im budeme zvyšovať poplatky za používanie krytej plavárne. Alebo my ako mestská časť im pomôžeme hľadať spôsob s mestom, s inými mestskými časťami, kde tie finančné prostriedky nájdeme. Toto sú otázky pre kluby. Nedávajme tú neistotu všetkým, ktorí sú tam. Mestská krytá plaváreň, ktorá je mestská, v majetku aj v správe mestskej časti Košice-Staré Mesto, má sa postarať o to, aby riadne fungovala a bola takou výkladnou skriňou mesta Košice. Mesta Košice preto, lebo je to všetkých občanov mesta, a nielen mestskej časti Košice-Staré Mesto, preto žiadam pána starostu, aby rozdiskutoval na meste s pánom primátorom, so starostami o nejakej pomoci, prípadne financovanie, lebo do tejto mestskej krytej plavárne chodia všetci občania mesta Košice. Máme sa o ňu postarať. Poprosím vás, stiahnime tento bod z programu, lebo sa zamotávame. Vychádzajú potom emócie. Neviem, čí to bol alebo čí to je nápad. Potom sú tam rôzni nájomcovia, ktorí prichádzajú s nejakými návrhmi, možno pre nich dobrých do budúcna. Nemá to žiadnu koncepciu a žiadne opodstatnenie. Nechajme to v kľude a poďme o tom diskutovať tak ako máme. 

p. Grega, starosta MČ: Ďakujem. Bol tu procedurálny návrh, aby sa tento materiál stiahol. Ja som to tiež chcel, len treba o tom hlasovať. Takže prosím hlasujte, kto je ZA, aby sme ten materiál stiahli. Pán Lasky dal návrh na stiahnutie. Ja som si ho osvojil. Navrhujem stiahnutie tohto materiálu. Prosím hlasujte kto je ZA.

Hlasovanie č. 10: neplatné hlasovanie

p. Djordjevič, poslanec MČ. Faktická poznámka: Hovorí o problémoch štvrť miliónového mesta, o problémoch, že v tomto meste, aj keď je nerentabilná, je len jedna jediná plaváreň. Samozrejme navrhnutá v 80-tych rokoch, s obrovským vysokým stropom, ktorý je potrebné aj napriek vymeneným oknám vykúriť a nikto tu nehovorí o žiadnej alternatíve pre moderné európske mesto. O alternatíve, že by sa tu urobila, miesto napríklad zbytočného Beach clubu, jedna nízka tréningová plaváreň, kde by trénovali plavci, kde by trénovali kluby a ktorá by neblokovala v najlepších tzv. prime time návštevy verejnosti, čiže bežných pracujúcich ľudí, ktorí ukončia zmenu v US STEEL-e o 14-tej hodine, sadnú na R-ku, vystúpia pri McDonald´s-e a o 14:40 chcú plávať, lenže nemôžu, lebo tam trénujú vodnopólisti a hádžu si lopty. Zrazu som stopnutý.

p. Grega, starosta MČ: Nie zrazu. To je faktická. Vy ste mali desať minút. Ostatní mali tri a pol. 

p. Bílek, poslanec MČ: Ja už mám pol minúty preč, ale budem kratší. Dovolil som si aj prihlásiť, aj odhlásiť len z toho dôvodu, že zdieľam s predrečníkmi dosť veľa informácií. Ten istý názor mám na to, čo aj predrečníci. Pán starosta, ty si predkladateľ. Už niekoľko zastupiteľstiev sa tu hádame kto aký rokovací poriadok. Veď sme tu už dosť dlho na to, aby sme rokovací poriadok už poznali všetci. Tak treba v tom urobiť nejako jasno, lebo neviem ako váš čas, ale môj je drahší ako počúvať jak baby na trhu sa tu vadíme a nikto nevie ani rokovací poriadok. Tak buď je niekto kto tu predsedá a vypína tie mikrofóny načas a bude to rovnocenné. Ale nie toto, čo zatiaľ tu je. K tomu materiálu. Stihnem to do tých troch minút. K tomuto predkladanému materiálu. Ja nie som členom finančnej komisie, nehádam sa, aby som bol, vôbec mi to nevadí. Ale o tomto materiáli so mnou nikto nediskutoval. A ja na veterine, ktorý operuje aj pokusné zvieratá, dovolím si tvrdiť, že viem, čo je pokus. Ale toto tu hokus pokus s nami robiť, že ako sa my vyspíme a či to prejde, si myslím, že to je dosť divné prinajmenšom na to, aby sme my tu dozvedeli na zastupiteľstve, že materiál, ktorý som si doma preštudoval, to bol vlastne len pokus, či zahlasujeme a či nám prejde. Toto si myslím, že sa opakuje niekoľko rokov už. Ten pokus, omyl, že ako to vlastne skúsime. Prejde to? Neprejde to? A potom tu máme tento paškvil na stole, kde každý má nejakú pripomienku. Ako to bude v budúcnosti, pán Djordjevič, ako kolegovi vám vravím, bude to ďalej len o triezvom úsudku poslancov, či to odhalia alebo nie. Opakuje sa to tu roky. Za mojej éry vždy to bolo. Bude to aj naďalej. V tej budúcnosti krytej plavárne ja nemám momentálne tu analýzu, ani neviem, ale ešte za môjho zastupovania, keď som bol zástupca starostu, vždy boli s tou inštitúciou problémy, že vždy je málo financií. Jeden poriadny manažér by z toho určite vedel vytĺcť viac ako možno my. Takže tá analýza je tu dosť potrebná a zdieľam aj názor pána poslanca Petrovčika. Ale pokiaľ toto nebude na stole, vôbec sa k tomu nebudem vyjadrovať. Ja som tu prišiel jednoznačne len podporiť, že proti budem hlasovať. Zase všelijaký názor môžete mať, ale proste tento materiál sa nedá. Veľmi dobre poznamenal aj pán Süli, čo kontrolóra sa týka, pretože tak isto som ho chcel vyzvať, nech sa k tomu vyjadrí, hlavne keď chce odmenu, nech povie, že čo s tým ďalej. Druhá vec. Dosť sa tam rekonštruovalo a uvedomme si jedno, že ja si osobne myslím, že mestské časti budú postupne zanikať, aj s poslancami. Nech sa to berie ako chce. Teraz sa chytáme nejakej slamky, ale ekonomika nepustí. Už prešli tie roky, že každý bral a robil koľko sa chcelo. Tak isto si myslím, že vedľa zrekonštruovaná Červená hviezda – bazén, je len otázka času keď príde niekto so zámerom, že zhodí plot a bude mať aj krytý, aj vonkajší bazén. Či to bude mesto alebo ktokoľvek, je to podľa mňa len otázka času. Takže veľa, čo sme tu diskutovali aj s poslancom Laskym medzi sebou, tak to už odprezentoval. Už viac nemám nič. Ďakujem.

p. Djordjevič, poslanec MČ: Nikto tu nehovorí o komplexnom riešení. Nikto tu nehovorí o modernom stredisku. Nikto tu nehovorí o aquaparku alebo o niečom podobnom ako je v Prešove, ktorý nechcem uraziť. Je oproti Košiciam jedna ..., radšej fakt nepoviem nič, aby mi to niekedy v budúcnosti neuškodilo. Ale tam majú jednu Delňu, kde sú šmýkalky pre deti, kde sú v bazéne vírivky, kde je dole welness, veľa sáun. Štyri, päť druhov sáun. Majú tam ľadovú jaskyňu. Nikto tu o komplexnom riešení nerozpráva. Tu sme vymenili okolie bazénovej dráhy. Wau. Normálne sa poskladajme, že sa štyridsaťročné dlaždice  vymenili. Ale bazénové telesá majú také isté staré dlaždice, obkladové steny dookola také isté dlaždice z 80-tych rokov. Áno, som hrdý. Vlastne všetci sme za to hlasovali, aby som nebol, že len ja. Všetci sme to podporili a naozaj ten prvý dojem o 50 percent, keď vojdete do haly, sa zlepšil. Áno, klobúk dole. Aj riaditeľ si zaslúži pochvalu, bol trpezlivý. Aj starosta robil kontrolné dni, aj úrad. Všetká česť. Urobilo sa, ale tu nemáme riešenie. Tu je jediné riešenie, že by toto mesto miesto toho, aby tu pustilo dotáciu 400 tisíc eur ročne alebo vystavalo ako usporiadateľ medzinárodnej olympiády, ktorá bude myslím v roku 2021 alebo 2022 jednu halu pre tréningy, ktorá umožní verejnosti chodiť na celodenné vstupy, kde nebudú riskovať, že nejaké decko trafí vodnopólista 120 kilový s loptou do hlavy v malom bazéne. Kde nebude mať nič spoločné šport a zábava, tak jedine je tu možnosť vybudovať, a to nie mestská časť, aj mestská časť, keď si trúfa, pochybujem, mesto Košice jednu tréningovú halu pre plavecké a vodnopólové oddiely. A tu potom budeme mať my karty otvorené, že môžeme aj predať a kľudne sa na mňa hnevajte, že sme ten majetok zdedili a vykúpili. Veď peniaze, ktoré by za plaváreň, ja neviem 5 miliónov, 10 miliónov ..., by ostali v kase mestskej časti a mestská časť by nimi mohla disponovať. Predajme to takému investorovi, ktorý do nej napumpuje 20 miliónov a budeme tu mať stredisko, kde sa budeme dobre cítiť. A nie, tu máme zimnú vodu a musíme pozerať na hodinky kedy začne vodnopólový tréning. Takže takéto debaty by som poprosil do budúcna. 

p. Grega, starosta MČ: Veľmi dobre sa to počúva, ale teplú vodu ste neobjavili, pretože myšlienka a vízia aquaparku tu už bola veľmi dávno. Vedel by o tom hovoriť pán poslanec Süli. Dokonca sú aj projekty o tom. Dokonca sa rátalo aj s tým, že sa to prepojí s ČH-čkom. Ešte aj potrubia sme mali. Všetko zaviazlo na financiách. Jediný problém ..., však my to vieme, čo tam treba robiť. Vieme, že jedna plaváreň je málo. Ja to hovorím stále na mestských zastupiteľstvách. Ale tu by si malo vstúpiť do svedomia aj vedenie mesta, a nielen to, možno aj predchádzajúce, pretože naozaj tu chodia zo všetkých mestských častí. Z našej mestskej časti je tam možno iba 10 percent. Ja rozprávam so všetkými starostami, aby nám prispeli, aby nám dali financie na to. Oni sa potom len usmejú. Pokiaľ je to riadené a ladené politicky, žiaľbohu my tie financie nedostaneme ako niektorí spriaznení starostovia z iných mestských častí. V roku 2005 nám zobrali dane z nehnuteľnosti právnických aj fyzických osôb. Máme o milión eur ročne menej. Keby sme mali tie peniaze, tak tu neurobíme len aquapark, ale raj na zemi pre staromešťanov. Čiže všetci, ktorí môžeme a budeme aj bojovať, že nám mesto nedáva financie, ale aby nám vrátilo peniaze, tak ako je to v Bratislave. V Bratislave je 50 percent z tých daní. Keď nám dajú len 30, budeme spokojní a urobíme si tie veci, ktoré občania potrebujú. Vízia je, len ten záver je taký, že naozaj musíme vydržať ten jeden rok a potom sa uvidí ako to bude.

p. Hulmečíková, zástupkyňa starostu MČ. Faktická poznámka: Musím zareagovať na kolegu Djordjeviča. Čo sa týka zlučovania a nejakého moderného komplexu, tak k tomu sa už nebudem vyjadrovať, lebo povedal pán starosta. Fakt ten projekt existuje. Ozaj je to moderný komplex. Takže k tomu sa už nebudem vyjadrovať. Ale ešte jednu vec podotknem. Pán kolega, na ČH-čku mal byť bazén prekrytý práve pre športové kluby. Prečo sa nezrealizoval, to sa treba pýtať na meste Košice, ale nie tu. 

p. Blaškovičová, poslankyňa MČ: Máme nejaké tlačidlo na procedurálny návrh? Nemáme. Takže ja by som chcela požiadať pána starostu, aby bol taký láskavý a navrhol prerušiť rokovanie v tomto bode. Aby sme nehlasovali PROTI. To je procedurálny návrh, pán starosta to musí urobiť. Buď taký láskavý, daj návrh na prerušenie. Keď ho neschválime, tak sa bude hlasovať buď ZA alebo PROTI. 

p. Grega, starosta MČ: Máme tam aj viac návrhov. Ja by som šiel potom, pretože máme tam niektoré návrhy a uvidíme. Kto je ZA, aby sa tento materiál prerušil? 

Hlasovanie č. 11: za – 1, proti – 7, zdržalo sa – 1, nehlasovalo – 1

p. Grega, starosta MČ: Nebolo to schválené. Tak prečítajte návrhy na uznesenie.

p. Süli, poslanec MČ: Nemali by sme urobiť krátku prestávku?

p. Grega, starosta MČ: O chvíľku bude.

p. Süli, poslanec MČ: Rokujeme dve hodiny, urobme jednu prestávku, stretneme sa, dohodneme a budeme hlasovať. 

p. Grega, starosta MČ: Vyhlasujem 5-minútovú prestávku v rokovaní.

p. Grega, starosta MČ: Prezentujte sa prosím. Prítomných je 10 poslancov, sme uznášania schopní. Uzatváram rozpravu a poprosím prečítať návrh na uznesenie. 

p. Süli, poslanec MČ a člen návrhovej komisie: Návrhová komisia má k dispozícii tri návrhy. Budem čítať podľa rokovacieho poriadku od posledného návrhu, ktorý odznel, od pána poslanca Petrovčika. Návrh na uznesenie: Miestne zastupiteľstvo schvaľuje zámer založenie spoločnosti s ručením obmedzeným Staromestský podnik služieb, s. r. o. so sídlom Hviezdoslavova 7, 040 34 Košice so 100-percentnou účasťou mestskej časti Košice-Staré Mesto s účelom budúcich podnikateľských aktivít mestskej časti vrátane prevádzkovania mestskej krytej plavárne. 

p. Grega, starosta MČ: Prosím hlasujte.

Hlasovanie č. 12: za – 3, proti – 3, zdržalo sa – 4, nehlasovalo – 0

p. Grega, starosta MČ: Neprešlo to. Prosím ďalší návrh.
p. Süli, poslanec MČ a člen návrhovej komisie: Je tu druhý návrh od pani zástupkyne Ing. Hulmečíkovej. Návrh na uznesenie: Miestne zastupiteľstvo mestskej časti Košice-Staré Mesto žiada riaditeľa krytej plavárne, aby zabezpečil vypracovanie ekonomických dopadov a výhodu transformácie rozpočtovej organizácie na spoločnosť s ručením obmedzeným. Termín: jún 2018. 

p. Grega, starosta MČ: Prosím hlasujte.

Hlasovanie č. 13: za – 2, proti – 2, zdržalo sa – 6, nehlasovalo – 0

p. Grega, starosta MČ: Neprešlo to. Poprosím o tretí návrh. 

p. Süli, poslanec MČ a člen návrhovej komisie. Tento návrh predkladám ja. Návrh na uznesenie: Miestne zastupiteľstvo mestskej časti Košice Staré Mesto neschvaľuje zámer zmeny rozpočtovej organizácie Mestská krytá plaváreň na spoločnosť s ručením obmedzeným DRAGONS.

p. Grega, starosta MČ: Prosím hlasujte.

Hlasovanie č. 14: za – 8, proti – 0, zdržalo sa – 1, nehlasovalo – 1

p. Grega, starosta MČ: Bolo to schválené.  

Bod č. 6
Informácia o plnení úloh vyplývajúcich z uznesení od XVIII. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie informáciu o plnení úloh vyplývajúcich z uznesení od XVIII. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Prosím hlasujte.

Hlasovanie č. 15: za – 10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

Bod č. 7
Správa o kontrolnej činnosti hlavného kontrolóra mestskej časti Košice-Staré Mesto za obdobie od konania XVIII. rokovania Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu. Pokiaľ sa nikto nehlási, uzatváram rozpravu. Poprosím prečítať návrh na uznesenie.

p. Süli poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie správu o kontrolnej činnosti hlavného kontrolóra mestskej časti Košice-Staré Mesto za obdobie od konania XVIII. rokovania Miestneho zastupiteľstva mestskej časti Košice-Staré Mesto. 

p. Grega, starosta MČ: Prosím hlasujte.

Hlasovanie č. 16: za – 9, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený.

Bod č. 7a
Návrh na schválenie odmeny hlavnému kontrolórovi mestskej časti Košice-Staré Mesto.
 
p. Grega, starosta MČ: Poprosím predkladateľku pani poslankyňu Hulmečíkovú.

p. Hulmečíková, zástupkyňa starostu MČ: Miestne zastupiteľstvo mestskej časti Košice-Staré Mesto môže hlavnému kontrolórovi schváliť mesačnú odmenu až do výšky 30 percent z mesačného platu hlavného kontrolóra, ktorá môže byť vyplácaná za určité dlhšie obdobie alebo za každý mesiac. Preto navrhujem takéto uznesenie. Miestne zastupiteľstvo mestskej časti Košice-Staré Mesto schvaľuje JUDr. Romanovi Pillárovi, hlavnému kontrolórovi mestskej časti Košice-Staré Mesto v zmysle § 18c ods. 5 zákona č. 369/1990 Zb. o obecnom zriadení v znení neskorších predpisov za kvalitné vykonávanie pracovných činností v roku 2017 odmenu vo výške 10 % z mesačného platu hlavného kontrolóra za obdobie 10 kalendárnych mesiacov január až október 2017, ktorá bude vyplatená v najbližšom výplatnom termíne v celkovej výške 2.043,00 Eur. Čiže môže dostať 30 percent a ja navrhujem 10 percent. 

p. Grega, starosta MČ: Ďakujem. Pán poslanec s faktickou.

p. Djordjevič, poslanec MČ. Faktická poznámka: Najprv som sa zaoberal myšlienkou, či je to adekvátne tento návrh podporiť, keďže niektoré mestské časti majú kontrolórov aj na čiastočné úväzky, ale naša mestská časť je zriaďovateľom šiestich materských škôl, máme v prevádzke trhovisko na Dominikánskom námestí, Múzeum Vojtecha Löfflera, Mestskú krytú plaváreň, čiže viacero organizácií. Je to nepomerne oveľa viac ako majú iné mestské časti, čiže takéto argumenty, ktoré som si sám položil, som si ich aj vyvrátil. Takže podporujem návrh pani inžinierky a prikláňam sa za tento návrh dať túto odmenu. 

p. Grega, starosta MČ: Ďakujem. Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje JUDr. Romanovi Pillárovi, hlavnému kontrolórovi mestskej časti Košice-Staré Mesto v zmysle § 18c ods. 5 zákona č. 369/1990 Zb. o obecnom zriadení v znení neskorších predpisov za kvalitné vykonávanie pracovných činností v roku 2017 odmenu vo výške 10 % z mesačného platu hlavného kontrolóra za obdobie 10 kalendárnych mesiacov január až október 2017, ktorá bude vyplatená v najbližšom výplatnom termíne v celkovej výške 2.043,00 Eur. Čiže môže dostať 30 percent a ja navrhujem 10 percent.

p. Grega, starosta MČ: Prosím hlasujte.

Hlasovanie č. 17: za – 7, proti – 0, zdržalo sa – 1, nehlasovalo – 2

p. Grega, starosta MČ: Materiál bol schválený.

Bod č. 8
Návrh plánu kontrolnej činnosti hlavného kontrolóra mestskej časti Košice-Staré Mesto na obdobie I. polroka 2018.

p. Grega, starosta MČ: Otváram rozpravu. Keďže sa nikto nehlási, uzatváram rozpravu. Poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto 1/ schvaľuje plán kontrolnej činnosti hlavného kontrolóra mestskej časti Košice-Staré Mesto na obdobie I. polroka 2018, 2/ poveruje hlavného kontrolóra mestskej časti Košice-Staré Mesto vykonaním kontrol v zmysle schváleného plánu kontrolnej činnosti na I. polrok 2018.

p. Grega, starosta MČ: Prosím hlasujte.

Hlasovanie č. 18: za – 7, proti – 0, zdržalo sa – 0, nehlasovalo – 3

p. Grega, starosta MČ: Materiál bol schválený.

Bod č. 9
Návrh programového rozpočtu mestskej časti Košice-Staré Mesto na roky 2018 – 2020.

p. Grega, starosta MČ: Otváram rozpravu. 

p. Blaškovičová, poslankyňa MČ: Ja prednesiem návrh jedného uznesenia, pretože si myslím, že nie je v poriadku a nie je normálne, aby sme mali zástupkyňu, ktorá je poverená a pracuje zadarmo. Pripravuje materiály, je za ňou obrovský kus práce od chvíle kedy nastúpila na toto miesto. Takže si myslím, že je na čase, aby sme ocenili nielen prácu kontrolóra, ale aj prácu pani zástupkyne. Nastal čas, aby pán starosta jej určil nejaký plat. Takže môj návrh na uznesenie, nevie o ňom ani pani zástupkyňa, je: Miestne zastupiteľstvo mestskej časti Košice-Staré Mesto žiada starostu určiť plat a jeho výšku poverenej zástupkyni Ing. Hulmečíkovej a nájsť finančné zdroje, z ktorých jej bude určený plat vyplácaný od 01.01.2018.

p. Grega, starosta MČ: Pani poslankyňa, to určenie platu alebo či dá, to je vec starostu. Čiže o tom nemôžete hlasovať, ani mi to nemôžete uložiť. To je po prvé. Po druhé. My sme sa dohodli s pani poslankyňou, aj sme to tak deklarovali, že to bude robiť zadarmo. To bol aj vlastne taký motív toho výberu, že je to práve ona. A keby sme to urobili, tak potom zase by si aj kolega Djordjevič musel meniť aj odpočet, kde hovorí, že ušetril našej mestskej časti neviem koľko, 40 tisíc tým, že nemáme zástupcu. Tak ja len toto tiež chcem poopraviť, lebo zase sa to týka mňa. To nie vy ste ušetrili. Nie vy. Nie. Vy hovoríte o tom, že ste ušetrili. Nie, ušetril som to ja a pani poslankyňa Hulmečíková, ktorá súhlasila s tým, že bude robiť bez nároku na odmenu. Takto to je, pretože keby tam bol hocikto iný a dostal by, tak nikto by nič nepovedal. To len tak na margo veci. Vy mi to nemôžete uložiť, lebo je to moja kompetencia jednoducho. To sú platové a personálne otázky. Ja nemôžem napríklad na meste navrhnúť, aby dal primátor námestníkovi. No nie.

p. Djordjevič, poslanec MČ. Faktická poznámka: Budem reagovať na kolegyňu poslankyňu Blaškovičovú, ale zároveň aj na pána Gregu, ktorý sa príspevkom vmiešal do tejto diskusie. Ide o to, že pani Hulmečíková pracuje v riadnom pracovnom pomere a v prvom rade by bolo treba konzultovať s ňou, či by bola vôbec ochotná a dať jej priestor teraz sa vyjadriť, ak by sme chceli jej prácu oceniť, lebo museli by sme vstúpiť do jej ..., resp. ona by musela riešiť personálne otázky, či môže na polovičný úväzok, či by jej zamestnávateľ vyšiel v ústrety, atď. Čiže v prvom rade sa opýtajme jej. Ja by som sa priklonil k návrhu pani Blaškovičovej, lebo tu by som tej odpočet aj upravil, lebo ona by si tie peniaze zaslúžila. Pánovi starostovi odpoviem. Rok som vám hovoril, chodieval som za vami aj do kancelárie, debatoval som aj s Ing. Sülim, že máme zbytočného zástupcu, ale keďže tu už ani nechodí, nebudem sa do neho obúvať, lebo by to bolo nefér, keďže by sa už nemohol obhajovať a posunul sa kariérne vpred. Vyzeral by som iba ako žiarlivý sopliak. Síce som starší od neho, ale vyzeral by som ako uplakané decko, ktoré mu závidí, že sa stal županom a dva roky tu nič nerobil, atď., že bol rok nezamestnaný. To nebudem riešiť. Idem odpovedať, že či som preukázateľne ušetril 40 tisíc a 10 tisíc. Áno. Prvý môj návrh ako poslaneckému nováčikovi sa podarilo to, že som vám znížil plat a za rok sa ušetrilo preukázateľne 10 tisíc. Bol som ja, ktorý predkladal tento návrh. Čiže za rok sa ušetrilo 10 tisíc eur. Druhý návrh nebol návrhom, ale bola moja interpelácia, kde som sa vás pýtal a dodnes ste mi relevantne neodpovedal, interpeláciou poslanca na popis pracovnej činnosti a reálnych hmatateľných výsledkov ... .

p. Grega, starosta MČ: Dobre pán poslanec. Teraz sa ubiehame od toho návrhu. 

p. Djordjevič, poslanec MČ: Vy ste nejakú poznámku hodil. Dajte mi priestor vyjadriť sa. Áno. Bol som to ja, ktorý interpeloval a ktorý dotlačil Ing. Trnku k tomu, aby dal výpoveď a odbremenil našu mestskú časť za zbytočné vyhadzovanie peňazí, lebo dovtedy, kým som ho ja nezačal riešiť, nemal nikto odvahu ho odvolať. 

p. Grega, starosta MČ: Pán Djordjevič, veľmi zle sa mi už počúva stále to ja. Ja, ja, ja. Chcel by som vás poprosiť o jednu vec. Som veľmi rád, že predsedom samosprávneho kraja sa stal náš staromestský poslanec, že poslancom sa stal náš kolega Igor Petrovčik, k čomu im aj touto cestou blahoželám. Nebudem tu viesť debaty, ani ich nepripustím, aby ste ..., možno aj z tohto dôvodu, že sa vám tam nepodarilo dostať, aby ste útočili a tieto veci hovorili. Proste sa to nepatrí, ani ľudsky, ani inak. Pokiaľ máte iný názor ako on, to je vaša vec. Ale my teraz niečo úplne iné riešime. Dobre?

p. Rácz, poslanec MČ. Faktická poznámka: Ja viem, že to je úplne tvoja možnosť, ale bez ohľadu, že sme o tom hlasovali, ani nikto nebude mať proti tomu nič v tomto poslaneckom klube, keď pani zástupkyňu nejako ohodnotíš. Toto asi môžeme povedať. 

p. Hulmečíková, zástupkyňa starostu MČ. Faktická poznámka: Vážená pani kolegyňa Blaškovičová, vážení kolegovia, pán starosta. Patrím medzi zásadových ľudí. Keď raz poviem niečo, na niečom sa dohodneme, tak platí. Dohodli sme sa, že to bude bez nároku na odmenu. Platí to aj ďalej. Ďakujem za podporu. Vážim si ju a zostáva to tak ako bolo doteraz. 

p. Djordjevič, poslanec MČ. Faktická poznámka: Už nechcem rozpitvávať túto debatu, ale neviňte ma z niečoho, či sa chválim alebo zviditeľňujem. Nechajte ma dohovoriť. 

p. Grega, starosta MČ: Teraz riešime rozpočet. Bude bod rôzne k tomu.

p. Djordjevič, poslanec MČ: Nie. Nechajte ma dohovoriť. Buďte tak dobrý.

p. Hanesz, poslanec MČ: Ja iba naozaj k rozpočtu. Nič viac. Budem sa držať tých čísiel, ktoré tu mám pred sebou. Niektoré, priznám sa, som si všimol až potom ako to prešlo už finančnou komisiou. Možno mám aj niekoľko otázok. Nie sú to veľmi veľké veci, ale každopádne nerozumiem niektorým záležitostiam. Konkrétne tu sa jedná, prvá záležitosť je matrika. Porovnal som si textovú časť rozpočtu z tohto roka s predošlým rokom a nevidel som, že by sme mestská časť v minulých rokoch prispievali na matriku. Tu v tomto roku, v tomto návrhu, je 5.164,- eur. V minulosti to bolo nula. Zároveň je tu aj nejaké čiastočné vysvetlenie, že plánovaná hodnota v roku 2017 bola KPI 5 000 a v roku 2018 je 10 000. Proste ako keby výkony zrazu stúpli o sto percent, ale neviem prečo. Možno preto chceme naviac dotovať, ale neviem prečo. Nerozumiem, vysvetlenie tu nie je. Poprosím, skúste mi to vysvetliť.

p. Grega, starosta MČ: Poprosím pani Gáspárovú nech to vysvetlí.

p. Gáspárová, vedúca referátu rozpočtu a účtovníctva: Ďakujem za slovo. V prípade tých vecných ukazovateľov, tam ide o počet úkonov. V roku 2017 myslím, že došlo k zmene nasčítavania úkonov matričného úradu, takže preto tam ten nárast. Ale pokiaľ ide o samotné výdavky na činnosť matričného úradu, tak nastal tam nárast výdavkov, keď zoberieme do úvahy len valorizáciu miezd. Tam je 4,8 percenta. Valorizácia je v rozpočte na rok 2018 pokrytá. Ten rozdiel, možno že čiastočne ešte, ten rozdiel 5 300 eur, čo je ako príspevok mestskej časti, možno čiastočne bude znížený, keď bude schválená dotácia pre rok 2018 na matričnú činnosť. Je možné, že dosiahneme aj vyššie príjmy, pretože už na našom úrade by mal fungovať elektronický systém vystavovania výpisov z registra trestov, z listov vlastníctva. Ale ten nárast je hlavne z dôvodu valorizácie miezd. 

p. Hanesz, poslanec MČ: Ďakujem. Mám ešte ďalšie záležitosti. V podstate mám aj jeden návrh, ale ten si nechám na záver. Ďalšie, čo sa mi nejako nepozdávalo, to možno že evergreen, a to je vlastne ...,  hneď na desiatej strane to máme. Na výdavky v súvislosti so správou majetku je vyčlenená suma 40 tisíc eur. Pred rokom to bolo 64 500, pred dvomi rokmi to bolo 50 000. Takže klesli sme, jednoznačne sme klesli. Mali sme tu určitý záväzok, že vlastne táto záležitosť ..., proste máme príjmy z prenájmov, spravujeme majetok, ale vyzerá, že nedokážeme udržiavať ten majetok, lebo klesáme s tou údržbou. Mne osobne sa to nepáči. Nenašiel som v rozpočte nejaké miesto, odkiaľ by som zobral, ale toto je vlastne v rozpore s našimi zámermi. Takže ja poprosím každého, aby sa nad tým zamyslel, či nie je možné túto položku zvýšiť. Čo sa týka tretieho môjho zistenia, budeme rokovať o tom, že zmeníme všeobecne záväzné nariadenie na dotácie. V návrhu bude, že štyrikrát sa dá žiadať, čiže za každý kvartál, namiesto toho, čo bolo doteraz, že iba dvakrát, každý polrok. Ale tu máme číslo 4 tisíc eur a minulý rok sme mali 6 tisíc eur. To znamená, že my na jednej strane chceme vylepšiť všeobecne záväzné nariadenie, na druhej strane uberieme ešte aj to málo, čo tam je. Ja mám taký návrh, že z matriky, keď aj predpokladáme, že tie výkony narastú, ale budeme mať aj vyššie príjmy, aby sme minimálne 2 tisíc eur presunuli na túto položku – dotácie, aby sme to vrátili späť do stavu, ktorý bol pred rokom. Čiže z matriky by sme zobrali 2 tisíc eur a dali na dotácie tých 2 tisíc a tým pádom by sa dotácie vyšplhali späť na tých 6 tisíc, čo bolo pred rokom. To je môj návrh.

p. Djordjevič, poslanec MČ: Budem diskutovať k téme. Ideme na športové podujatia. Keďže som absolventom športového gymnázia, aktívnym registrovaným futbalovým hráčom a štrnásť rokov futbalovým rozhodcom. Športové podujatia. Ako som sa stal poslancom mestskej časti Košice-Staré Mesto, prechádzajúce roky na športové projekty išlo 6, 8, 10, neviem presne, išlo zopár tisíc eur. Mesto Košice, ako mesto športu, dalo našej mestskej časti dotáciu 10 tisíc eur minulý rok, myslím že aj predminulý rok. Teda iba minulý rok? 2016, dostali sme aj v 2017. Čiže dvakrát po sebe sme dostali. Pravdepodobne dostaneme aj tretíkrát. Čo chcem tým povedať? Máme tu naplánované projekty, celkovo sedem, s celkovým rozpočtom 8 800 eur. My dostaneme dotáciu 10 tisíc eur. Zorganizujeme sedem projektov, z ktorých nebude ani jeden hmatateľný projekt, resp. nejaké ihrisko, čo tu zostane na viac rokov. Chcem sa opýtať, to potom ako dokončím môj príspevok, že kde tých pôvodných 8 tisíc, ktoré sme my dávali z nášho rozpočtu na tie projektu, odišlo. Kde sa presunulo? Lebo šetríme na zástupcovi, šetríme tam, šetríme tam. Musím starostu napríklad pochváliť, že naozaj má dobré hospodárske výsledky s prebytkami, atď. Dokonca, a verejne a čestne ho chcem pochváliť, že na magistráte sa chcel a pokúsil odľahčiť rozpočet našej mestskej časti tým, že žiadal o dotáciu mesta na plaváreň. Áno, úprimne a čestne vás chválim za toto tu. Chcel by som tu, teraz to už nebudem riešiť v takom rozpracovanom štádiu, iba podotknúť to, že keď my dostávame dotáciu 10 tisíc, tak tie naše peniaze sme mali nechať a za tých 10 tisíc od mesta sme mali nejaké ihrisko urobiť. Raz na Malej Prahe, raz pri Čižiku, pri Jakobyho, raz na Kuzmányho, a nie, my tu s prepáčením, aj vďaka mne a mojim projektom peniažky prežerieme. S prepáčením. A žiadne projekty tu nenecháme. Posledná vec. Chcel by som v komunikácii úradu, aby keď pozerám do podprogramu Sociálne služby, aby bolo jasné pri akciách denného centra, keďže my ich dotujeme z nášho rozpočtu, aby bolo ..., nevravím, že zakaždým, ale keď tam bude najviac ľudí alebo na výročnej schôdzi, povedať dôchodcom, že ich akcie financuje rozpočet mestskej časti, a nie súkromná osoba. Ďakujem.

p. Hulmečíková, zástupkyňa starostu MČ. Faktická poznámka: Chcem len reagovať na predrečníka pána poslanca Djordjeviča. Je pravdou, že v roku 2016 a 2017 sme dostávali 10 tisíc, ktoré sme mali vyúčtovať. V 2016 sa kúpilo aj do vybavenie rekondičného strediska dole. To dobre viete vy, pán kolega. A tohto roku sa dalo na basketbalové ihrisko. Čiže nič, to nesúhlasím s vami. Vždy sa niečo ... . Povedala by som to tak, že aj vlk, aj baran sýty. Tohto roku nedostaneme 10 tisíc. Tohto roku dostaneme nejaký objem peňazí, v ktorých budú aj športové aktivity, ale nebude to 10 tisíc, bude to okolo tých 8 tisíc.

p. Grega, starosta MČ: Chcel som sa len opýtať, že nerozumiem tomu, že aká súkromná osoba niečo financuje. Viete, to je tak, že keď je nejaké podujatie v meste, tak sa to financuje z mestského rozpočtu. Samozrejme predstaviteľ, ako primátor, ide on. Keď máme nejaký summit, keď tu hostíme z celého sveta, tak si neviem predstaviť, že tam pôjde premiér a teraz povie: „Dobrý deň, vítame vás všetkých predstaviteľov vlád a vlád, táto slávnostná večera je financovaná zo štátneho rozpočtu“. Je to úplne normálne, že každý predstaviteľ je tam preto, aby proste to on uviedol. Nemôže to ísť robiť poslanec alebo niekto. Nefunguje to nikde vo svete, ani na meste, ani vo vláde. Tak proste tieto veci si nejako nepleťme. 

p. Süli, poslanec MČ. Faktická poznámka: Chcem len podotknúť jednu vec. Keď niekto tu vyčíta mestskej časti, že dávame málo peňazí do športu, my keď dávame do plavárne ..., vy ste to povedali pán Djordjevič, že 400 tisíc eur ročne, vlastne prispievame na každú jednu vstupenku pekným balíkom peňazí. To je prvá vec. Druhá vec, čo sa týka narážky na starostu. Keďže som bol aj starostom aj ja, starosta má k dispozícii repre fond práve za tými účelmi, aby mohol prípadne na kávu alebo na chlebík pohostiť tých, ktorí sem prídu na návštevu. A to je všetko. Reprezentuje mestskú časť, reprezentuje poslancov a reprezentuje rozpočet mesta. Takže na ňom záleží akou formou to urobí. Je to jeho problém. Každý štvrtý rok sa môžete vyjadriť k jeho činnosti voľbami.

p. Djordjevič, poslanec MČ. Faktická poznámka: Ja som naozaj nechcel až takto to rozvádzať, ale tu sa nerozumieme. Ja tu hovorím o tom, že keď je akcia mestskej časti a je financovaná z rozpočtu mestskej časti, tak je vrcholne neadekvátne, a ja vás z toho neviním, možno ste to neboli vy, keď to boli dve po sebe organizované akcie, tak je neadekvátne, aby pri mesiaci úcty k starším, kde tu bolo sto ľudí a na katarínskej zábave boli v jedle zastrčené špáradlá, na ktorých je vaše meno Ľubo Grega, starosta. Príde mi to také, ako keby sa občanom podsúvala myšlienka, že to jedlo im zaplatil starosta Ľubo Grega. Viem, že za tým nestojíte vy, lebo vy by ste si uviedli aspoň titul a vy sa sám nenazývate Ľubo, ale toto som myslel. Ale nechcel som to rozvádzať. Je to neadekvátne. Mňa to osobne uráža.

p. Grega, starosta MČ: Ja viem, ale vy niečo hovoríte, keby som to bol ja robil. Ja by som si niečo také v živote nedovolil, pretože ja zásadne nehovorím „ja“ nikde. Hovorím „my“, lebo všetci, ktorí sú tu, keď sa vrátime aj k tým projektom, ktoré sa splnili, urobili ... . Áno, tak niekto môže prísť s tou myšlienkou, že sa urobí. Ale sú tu poslanci, ktorí to musia odobriť, schváliť v rozpočte. Potom je tu x ľudí, ktorí sa jednoducho podieľajú na tom. Takže nie „ja“. Ja to vidím. Ja o tom ani neviem, nerobil som to. Urobili to niektorí seniori. Môžete si hovoriť čo chcete. Ale keď vy chcete dávať lekcie mne za niečo čo som nerobil ... . Viete, tiež nie je veľmi etické, keď máme nejakú akciu seniorskú a potom vy sa postavíte vonku pred úrad a keď odchádzajú, tak im dávate igelitky so svojimi fotkami a kde čím iným, a darčekmi. Len tak sa pýtam, že či je to ... . Nebudem hovoriť o tom. 

p. Süli, poslanec MČ. Faktická poznámka: Chcem vás vyzvať, aby ste sa zaoberali programovým rozpočtom mestskej časti a nie osobnými spormi, prípadne volebnou kampaňou. 

p. Blaškovičová, poslankyňa MČ: Na základe vyjadrenia pani zástupkyne, sťahujem svoj návrh na uznesenie, ale bola by som veľmi rada, keby sme jej poďakovali za jej prácu. Takže, Evka, za seba ďakujem a za všetkých, ktorým si pomohla svojimi aktivitami a tým čo robíš. Ďakujem.

p. Grega, starosta MČ: Ďakujem. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto 1/ schvaľuje rozpočet mestskej časti Košice-Staré Mesto na rok 2018 v predloženom znení:
	bežné príjmy	3 997 726 €
	bežné výdavky	3 977 734 €
	kapitálové príjmy	50 000 €
	kapitálové výdavky	65 000 €
	príjmové finančné operácie	45 000 €
	výdavkové finančné operácie	49 992 €
	príjmy spolu	4 092 726 €
	výdavky spolu	4 092 726 €

p. Grega, starosta MČ: Prosím hlasujte. Pán poslanec Hanesz nedal písomne pozmeňujúci návrh na uznesenie.

Hlasovanie č. 19: za – 8, proti – 0, zdržalo sa – 0, nehlasovalo – 2

p. Grega, starosta MČ: Bod bol schválený.

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto 2/ berie na vedomie rozpočet mestskej časti Košice-Staré Mesto na roky 2019 a 2020 v predloženom znení.

p. Grega, starosta MČ: Prosím hlasujte.

Hlasovanie č. 20: za – 10, proti – 0, zdržalo sa – 0, nehlasovalo – 0

p. Grega, starosta MČ: Bod bol schválený.

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto 3/ splnomocňuje starostu mestskej časti Košice-Staré Mesto podľa ustanovenia § 11 ods. 4b) zákona č. 369/1990 Zb. o obecnom zriadení v platnom znení a § 14 ods. 3d) zákona č. 401/1990 Zb. o meste Košice v platnom znení na vykonávanie zmien rozpočtu v tomto rozsahu:
a)	aktualizovať rozpočet o zmeny v účelových dotáciách a grantoch,
b)	vykonať úpravu rozpočtu výdavkov u vlastných organizácií o dosiahnuté vyššie príjmy oproti schválenému rozpočtu,
c)	vykonať nevyhnutné úpravy v rámci celkových výdavkov schválených miestnym zastupiteľstvom v rozsahu do 15 % rozpočtu príslušného programu programového rozpočtu a    v rámci celkových príjmov schválených miestnym zastupiteľstvom v rozsahu do 15 % rozpočtu príslušnej kategórie príjmov podľa platnej rozpočtovej klasifikácie.

p. Grega, starosta MČ: Prosím hlasujte.

Hlasovanie č. 21: za – 10, proti – 0, zdržalo sa – 0, nehlasovalo – 0

p. Grega, starosta MČ: Ďakujem, rozpočet bol schválený. Zatlieskajme si všetci, lebo to bol naozaj najdôležitejší bod na budúci rok. Ďakujem všetkým. 

Bod č. 10
Žiadosti o poskytnutie finančnej dotácie na I. polrok 2018

p. Grega, starosta MČ: Otváram rozpravu.

p. Djordjevič, poslanec MČ: Chcem sa vrátiť trochu do histórie, keďže tu máme návrh na uznesenie na oplotenie súvisiace samozrejme s týmto bodom oplotenie detského ihriska Bocatiova, Czambelova – dvor. Keď vás tu budem menovať všetkých bez titulov, neurazte sa, ale Brixi povedal veľkú myšlienku, že toto ihrisko, vtedy keď sme to schvaľovali a v podstate on vybavil financie cez mesto a mestskú zeleň, že tá mestská zeleň to zrealizovala, povedal, že to ihrisko nebude ani Rašiho, ani Brixiho, ani Gregove. To ihrisko bude slúžiť občanom Starého Mesta prioritne. Genéza bola asi taká, že obyvatelia žiadali mestskú časť, aby im vybudovala oplotenie, keďže mačky a psy si urobili svoju robotu, a robia ju dodnes. Nie všetky detské ihriská sú oplotené. Napríklad aj na Tatranskej v uplynulom roku mesto Košice zrealizovalo detské ihrisko. Má ho v správe mestská zeleň. Všetky prvky, atď. Bezpečnostný, certifikovaný technik kontroluje, aby tam nedošlo k ublíženiu na zdraví pri hojdačkách, atď. Tiež nie je oplotené, ale je v blízkosti uzavretý výbeh pre psov. Čiže možno že tí psíčkari na to ihrisko nevodia svojich miláčikov. Mestská časť na základe platných zákonov zamietla žiadosť Spoločenstva vlastníkov z Komenského ulice z jednoduchého dôvodu, že nemôže investovať finančné prostriedky do cudzieho majetku. Potom som ja bol ten, ktorý som mailom naviedol spoločenstvo vlastníkov, aby sa obrátilo na mestskú zeleň a informovalo ich o platnom všeobecne záväznom nariadení našej mestskej časti o poskytovaní dotácií, že podľa zákona vieme právnickej osobe, podotýkam právnickej osobe, lebo naša komisia tieto žiadosti posudzuje a častokrát sme sa nemohli zaoberať žiadosťami, lebo ich žiadali súkromné osoby. Napríklad maratónec Tatrai. Mestská zeleň ako právnická organizácia dnes žiada mestskú časť o poskytnutie dotácie, na ktorú sú vyčlenené peniaze v rozpočte a stoja za tým ľudia, s ktorými som telefonoval a naozaj stoja za tým ľudia, ktorí by boli radi a ocenili by, ak by mestská časť prispela mestskej zeleni a aby sme tie peniaze využili v prospech občanov. To je všetko. Ďakujem.

p. Grega, starosta MČ: Ja by som k tomu aj odpovedal. Možno zasa pristúpime k tomu, že sa bude musieť zrušiť vôbec nejaký badžet, ktorý je tam na tie dotácie, pretože my naozaj nemáme financie, aby sme dávali všade, lebo my nemáme na vlastný majetok, na sanáciu vlastného majetku. Ja som bol aj vtedy na tej finančnej komisii, kde bola tá požiadavka a mám aj ten list. To sa jednalo tuším o nejakých, teraz neviem či nejakých 2 700 alebo 3 000 eur a 4 000 vlastne máme rozpočtovaných. Tak to by pohltilo, po prvé, všetko. Mne sa zdá jedna vec nie normálna, že my máme finančne podporovať mestskú organizáciu, ktorej by peniaze malo dávať mesto. My, keď žiadame mesto, aby podporilo našu plaváreň, za osem rokov sme nedostali navyše ani cent. A my máme podporovať mestskú organizáciu. Tak mne sa to zdá choré. To nie je vec mestskej časti, by podporovala mestskú organizáciu. Avšak ja som si to osvojil, pretože je potrebné aj tomu pomáhať a interpeloval som na mestskom zastupiteľstve pána primátora, či by nebolo možné zmenou rozpočtu, ktorou on disponuje, tuším až do výšky 100 percent, alebo z ušetrených peňazí prideliť správe mestskej zelene 10 tisíc eur práve na rekonštrukciu takýchto detských ihrísk. Aj my máme sami naše ihriská a i tam budeme potrebovať peniaze. A znova mi tu vyvstáva len jedna odpoveď, že keby tie mestské časti dostávali financie z tých podielových daní, tak by sme to urobili radi. To je všetko.

p. Djordjevič, poslanec MČ. Faktická poznámka: K záveru vášho prejavu musím súhlasiť. Áno. Jednoznačne sme viazaní na mestský rozpočet. Otázne je, či sme si vlastných aktivít, aj prevzatie do správy, to budeme mať ďalší bod, pozemkov v minulosti, keď bol Ing. Süli starostom mestskej časti a keď príjmy boli oveľa vyššie. Keď sa rozhodovalo o tom a mestská časť mala právo vyjadrovať sa, teda mala kompetencie povoľovať pohostinstvá, atď. Dane, oveľa vyšší príjem bol do staromestskej kasy. S tým s vami súhlasím. Opakujem. My tu nejdeme prispieť správe mestskej zelene. Ideme tu zveľadiť okolie našich obyvateľov. Keď na to nemáme peniaze, OK. Nemáme. To je všetko. Tu teraz neberme všetky mestské podniky a mesto ako nejakého satana, nepokračujme na každej jednej úrovni v boji s mestom. Áno, je to mestský podnik, žiadajú, ale tu sa odosobnime od tohto, že je to mestský podnik. Bavme sa o prínose pre obyvateľov. Podotýkam, že naša komisia tento návrh podporila. Komisia finančná podporila návrh jej predsedu a odporučila miestnemu zastupiteľstvu sumu 200 eur. Fajn. Rozhodnite sa ako chcete. Ja tu nebudem lobovať za svojho zamestnávateľa, u ktorého mám dnes mimochodom dovolenku, lebo poberám plat poslanca. Odosobnime sa kto je žiadateľom a bavme sa o prínose pre obyvateľov. 

 p. Grega, starosta MČ: Nedá mi neodpovedať. My sa nechováme vôbec k mestským organizáciám ako k nejakým satanom. Preboha, veď len tohto roku sme z nášho roku dali vyše 80 tisíc na tie prístavby materských škôl, a to nie je náš majetok.

p. Blaškovičová, poslankyňa MČ: Chcela som sa len spýtať, keďže bola vyčlenená čiastka na dotácie v roku 2017 6 tisíc, ako hovoril pán kolega, že či táto čiastka bola vyčerpaná. Ak nebola vyčerpaná, ak je tam nejaká rezerva, tak či by sme teda nevedeli prispieť týmito financiami ešte v tomto roku. Tá žiadosť bola podaná v tomto roku. Či by sme nevedeli dočerpať tú dotáciu do výšky tých 6 tisíc. To je moja otázka. Koľko tam zostalo?

p. Gáspárová, vedúca referátu rozpočtu a účtovníctva: Toho roku 3 200 eur je čerpanie na dotácie. A vlastne ten nevyčerpaný zostatok ako prebytok hospodárenia zrejme pôjde do rezervného fondu. Toho roku už nie je možné poskytnúť dotáciu, aj napriek tomu, že ešte rozpočet by to umožňoval, ale všeobecne záväzné nariadenie o dotáciách už to neumožňuje. 

p. Hanesz, poslanec MČ: Myslím, že sme v takej divnej situácii. Chceli by sme pomôcť, ale sme v tom začarovanom kruhu, že zdroje, ktoré dostáva mestská zeleň vlastne my neovplyvňujeme, ale mestská zeleň nás žiada, aby sme v podstate ešte prispeli. Nie je to veľmi logická vec, aby sme ... . Povedzme si tak, že chudobná mestská časť, ktorá má o 500 tisíc eur menej tento rok. Dobre počítam? To znamená, že my máme menej v rozpočte o toľko oproti minulému roku a my ešte máme všeobecne záväzné nariadenie, ktoré dokonca ešte sumu ani nevyčerpávame, dotovať mestský podnik. No nech sa v tom niekto vyzná. Čo je dobré riešenie? Odsúhlasiť 200 eur alebo 3 000 eur dočerpanie alebo nesúhlasiť. Môj názor je ten. Vráťme sa k tomu, prečo sme to všeobecne záväzné nariadenie vôbec vymysleli. No preto, aby sme stimulovali občanov, nie mestskú zeleň, nie nejaký podnik, ale občanov, aby zmobilizovali. Ja si myslím, že vôbec nepropagujeme vhodným spôsobom alebo dostatočným spôsobom tú možnosť. Tí ľudia možno mnohí netušia, že je taká možnosť, že by mohli sa uchádzať. Prečo nepýtajú od starostu 300 eur? Starosta môže prideliť do 500 eur. A nie je to vyčerpané. To znamená, že tu hľadajme nejaké problémy. Ja nie som za to, aby sme pre mestskú zeleň prideľovali nejaké vysoké sumy. Symbolicky to môžeme odsúhlasiť, ale nie je to účelom tohto všeobecne záväzného nariadenia. Chceme, aby sa ľudia zaktivizovali a ešte ani tých 6 tisíc eur nevieme vyčerpať. Tak preto na budúci rok sme navrhli 4 tisíc. A starosta ešte uvažuje, aby sme to celkom zrušili. Takže myslím si, že nejdeme správnym smerom. Máme to propagovať a chcieť, aby ľudia nie prostredníctvom organizácie mestskej niečo urobili, ale nech sami si vezmú do ruky tú možnosť a využijú tie peniaze. Takže tu ja vidím ten problém, že nedívame sa na to správnym smerom.

p. Djordjevič, poslanec MČ. Faktická poznámka: Chcem podotknúť, že pri sume 200 eur, podľa môjho názoru, mestská zeleň toto realizovať nebude. Čo sa týka vášho návrhu, aby sme to lepšie propagovali, pán poslanec buďte rád, že to nepropagujeme, lebo by sme tu mali toľko žiadostí a toľko občanov a domovníkov by si na vás zháňalo číslo, aby ste hlasovali ZA, že by sme sa tu všetci zbláznili, keby každý vedel o tomto všeobecne záväznom nariadení, o týchto dotáciách. To ako poviem sprosto, alibisticky, ale buďme radi, že tu teraz riešime dve, tri žiadosti, lebo keď budeme mať na komisii riešiť dvadsať, tridsať a budeme mať v rozpočte 4 tisíc eur, tak bude veľmi zaujímavé komu dotáciu pridelíme a komu nepridelíme. A možno pán starosta mi potvrdí, že aj on, keďže má do 500 eur právo poskytnúť dotáciu, aj on má častokrát veľmi ťažkú úlohu rozhodnúť sa komu dať, komu nedať, kto nemá nárok. Určite ako skúsený politik nerozhoduje „a však môžem skončiť, veď tu teraz toto je bezpredmetné“. Buďme radi, že nemáme toľko žiadostí.

p. Blaškovičová, poslankyňa MČ. Faktická poznámka: Ja si myslím, že to všeobecne záväzné nariadenie sa zriadilo práve kvôli tomu, čo povedal pán kolega Hanesz, aby sme ľudí zaktivizovali a aby mali chuť niečo robiť, aby sme im pomohli a motivovali ich. Takže moja udivená otázka je, že ako je to možné, že sa to nevyčerpalo. Prečo ľudia o tom nevedeli? Nebolo to uverejnené v Staromestských listoch. Nevedeli o možnosti, že je nejaká dotácia. Ďalšia moja otázka je. Prečo je to len právnická osoba? To znamená nejaké združenie vlastníkov bytov. Prečo to nemôže byť naozaj fyzická osoba, kde by to všeobecne záväzné nariadenie bolo upravené, že fyzická osoba dajme tomu do výšky 200 eur a právnická osoba do nejakej inej výšky. Prečo? Však aj tie fyzické osoby majú úžasné projekty a nápady. A bola by to reklama pre mestskú časť. Koľkokrát sme vo fonde umenia a športu prispeli na čosi a bola to vizitka Starého Mesta. V Starom Meste žijú ľudia, ktorí robia úžasné veci. Napísali knižku, vydali čosi, zúčastnili sa nejakého športového podujatia s našim emblémom. Ja si myslím, že by bolo treba, keď budeme otvárať to všeobecne záväzné nariadenie, trošku to prehodnotiť. Ďakujem.

p. Grega, starosta MČ: Pán Bilčak, do vysvetlite tam niektoré veci.

p. Bilčak, vedúci oddelenia právneho a personálneho: Ak môžem zareagovať hlavne na ten podnet, aby mohli aj fyzické osoby čerpať. Tam to zákon neumožňuje. Zákon priamo ukladá, že môže len fyzickým osobám – podnikateľom alebo právnickým osobám. Preto aj to všeobecne záväzné nariadenie je tak dané. Aj v preambule je odkaz priamo na tie dané ustanovenia. To je priamo citácia zo zákona. Nemôžeme fyzickým osobám poskytovať takéto účelové dotácie. 

p. Grega, starosta MČ: V Staromestských listoch to bolo uverejnené. 

p. Süli, poslanec MČ: Kde je prameň tohto problému? Niekto populisticky vybaví postavenie detského ihriska, ale len tak polovičato. Postavia detské ihrisko, ale už oplotenie nie. Oplotenie nech urobí niekto iný. A keď to iný neurobí, ideme močiť nejakú mestskú časť alebo starostu, alebo poslancov, že nechceme prijať. To je podobné ako niečo, keby sme kúpili jednej neziskovej organizácii alebo nejakej organizácii, ktorá sa zaoberá sociálnymi službami, kúpime jej auto, ale motor do neho nedáme. A potom pýtame niekoho, že kúpte motor, lebo sa jedná o občanov. Tak toto považujem za úplne scestné. Keď niekto urobí detské ihrisko, prosím pekne, je to pekné a dobré, ale nech to urobí komplexne, a nie polovičato. A nie potom sa tu oháňať občanmi atď. Tragédia na celej veci je to, že kto tam púšťa mačky psov? Kto? Starosta? Poslanci? Asi nie. Tí, ktorí tam bývajú dookola. Ako je to možné? To je ten problém. A ja sa dívam na to trošku už takými očami sedemdesiat ročného človeka, že pomaly my ohradzujeme miesta, kde sú deti a dospelí a psy a mačky majú voľný výbeh po celom meste. Vlastne my sme chránené osoby. To je ako nejaké ZOO, kde zvieratá sú voľne položené a ľudia sú v ohradách. Všetko.

p. Djordjevič, poslanec MČ. Faktická poznámka: Pán bývalý starosta, ja si vás veľmi vážim, ale prirovnania ako vy hovoríte, že toto je scestné. Prirovnania o ihrisku a oplotení a auto s motorom sú tiež scestné, lebo nikde nie je napísané, mestská zeleň alebo ktorýkoľvek realizátor projektu je povinný oplotiť niečo. Nikde nie je napísané, v žiadnom manuáli, že detské ihrisko má byť oplotené. V poriadku. Vráťme sa naspäť k požiadavke občanov. Nemýľme si pojem správca, resp. bytové družstvo a zastupitelia vlastníkov, lebo zástupcovia samosprávy nemajú štatút právnickej organizácie, keď majú správcu. Vtedy je to SBD. Musia ísť na SBD a SBD by muselo byť žiadateľom projektu. Oni to chceli zjednodušiť. Oslovili realizátora. V poriadku, dám im nápad, pôjdu za správcom. Bytové družstvo bude žiadať mestskú časť o príspevok. V poriadku. a už potom sa budete musieť odosobniť, že neprispievame mestskému podniku, ale bytovému družstvu. Potom najbližšie budete hovoriť, že bytové družstvo má zisk, atď. a že sypeme niekde peniaze. Tu sme mali možnosť pomôcť ľuďom, ktorí ma oslovili ako poslanca. Je tam komunikácia aj s úradom. To vedia predstavitelia úradu potvrdiť, že pán Dreveňák a jeho kolega sa na nich obrátili. Nechceme, nepomôžeme, ideme ďalej. Už sa viac prihlasovať v tomto bode nebudem. 

p. Grega, starosta MČ: Ďakujem. Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje poskytnutie finančnej dotácie z rozpočtu mestskej časti Košice-Staré Mesto vo výške 3 184,23 Eur žiadateľovi Správa mestskej zelene v Košiciach, Rastislavova 79, 040 01 Košice-Juh, IČO: 170 78 202, príspevková organizácia mesta Košice na projekt „OPLOTENIE DETSKÉHO IHRISKA BOCATIOVA, CZAMBELOVA – DVOR“. 

p. Grega, starosta MČ: Prosím hlasujte.

Hlasovanie č. 22: za – 7, proti – 0, zdržalo sa – 3, nehlasovalo – 0

p. Grega, starosta MČ: Materiál bol schválený.

Bod č. 11
Návrh na zmenu Všeobecne záväzného nariadenia mestskej časti Košice-Staré Mesto č. 1/2016 o poskytovaní dotácií z rozpočtu mestskej časti Košice-Staré Mesto.

p. Grega, starosta MČ: Otváram rozpravu. Pokiaľ sa nikto nehlási, uzatváram rozpravu a poprosím prešíta
p. Hanesz, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto sa uznieslo na zmene Všeobecne záväzného nariadenia mestskej časti Košice-Staré Mesto č. 1/2016 o poskytovaní dotácií z rozpočtu mestskej časti Košice-Staré Mesto.

p. Grega, starosta MČ: Prosím hlasujte.

Hlasovanie č. 23: za – 10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

BOD č. 12
Žiadosti o zmenu vzťahov k nehnuteľnostiam.

p. Grega, starosta MČ: Otváram rozpravu. 

p. Djordjevič, poslanec MČ: Chcel by som poprosiť toto zastupiteľstvo, aby sme všetky žiadosti prejednávali samostatne, čo je logické a férové, aby sme nehlasovali v nejakom balíku a na základe odporúčaní komisie. Vysvetlím prečo. Nie všetci z nás pozerali mestské zastupiteľstvo. Je to naozaj dobrý príklad a poviem vám prečo. Ostatné mestské zastupiteľstvo prejednávalo žiadosť Silvie Paškovej o záhradu. Bolo to veľmi medializované. Aj vďaka mediálnemu tlaku bol, myslím, tento materiál stiahnutý z rokovania. Ale posledné mestské zastupiteľstvo, ktoré bolo v pondelok, malo podobnú žiadosť o záhradku. Tam nebola žiadna takáto diskusia a tlak médií, a viacerí poslanci to čo chcem aplikovať aj do nášho zastupiteľstva. Dokonca ani oni na meste nemajú vytvorený model posudzovania žiadostí. Ja sa odmietam svojimi hlasovaniami podieľať na tom, aby sme hlasovali na základe nejakých sympatií, resp. podozrení, že niekto niekoho pozná, niekto je tu špekulant, niekto má nejaký zámer, ktorý nevie doložiť. Vrátim sa k nášmu uzneseniu. Myslím, že to bolo predposledné alebo posledné zastupiteľstvo, kde sme schválili výmenu pozemkov za historickú budovu s tým, že kupujúci, resp. žiadateľ tohto zámeru, deklaroval ústne, resp. písomne, čo predpokladám, aj keď nie som vyštudovaný právnik, nemá žiadny právny záväzok, že on povedal, že tam bude múzeum. Akonáhle on bude mať budovu na liste vlastníctva, on si s ňou môže robiť čo chce. Keď oni nám deklarovali, že tam bude múzeum, nemusí tam byť múzeum. A my samozrejme, opití takýmito rečičkami, sme to schválili. Bol som ako hosť návštevníkom ostatnej komisie finančnej, kde prišiel jeden pán a čo chcem aj na ďalšie zastupiteľstvo, aby do všetkých finančných komisií boli doložené súdnoznalecké posudky o výške a výhodnosti zámeny pozemkov pre mestskú časť, resp. pre mesto Košice. Lebo bez znaleckých posudkov, my si nevieme vybaviť reálny obraz o výhodnosti a resp. férovosti návrhov. Takže preto navrhujem, aby sme tieto žiadosti posudzovali individuálne a aby aj my sme si vytvorili model, ktorého sa budeme držať a túto latku náročnosti a nárokov na naše súhlasné stanoviská, resp. hlasovanie ÁNO pri miestnych zastupiteľstvách, aby boli jednotné a rovnaké. 

p. Grega, starosta MČ: K tomu len chcem dodať, že treba brať v úvahu, že tie naše stanoviská voči mestu majú len odporúčajúci charakter. A teraz nie je ani jedno naše. 

p. Süli, poslanec MČ: Vo finančnej komisii sme prejednali bod po bode tieto žiadosti, ktoré tu máte v materiáloch. Podrobne sme to preberali a žiadali sme, alebo sme vyhodnocovali, či je stanovisko útvaru hlavného architekta, aké je stanovisko ostatných mestských organizácií, ktoré majú právo sa vyjadrovať k týmto zmenám. Zaujímavým spôsobom je ale taká nová móda v meste Košice, že niekto kúpi pozemok od nejakej fyzickej osoby, a povedal by som na nie veľmi atraktívnom mieste alebo práve na takom mieste, kde nič nie je možné urobiť s týmto pozemkom, lebo je to pod dolované baňami alebo je tam dovolená banská činnosť, alebo je to chránené územie pre baníctvo a tvrdí, v čom má pravdu pán poslanec Djordjevič, že hodnota tohto pozemku je podstatne vyššia než hodnota tejto nehnuteľnosti, ktorú on požaduje na výmenu. Natíska sa mi aj taká otázka, že keď dotyčná osoba kúpila pozemok niekde, nechcem hovoriť, že v tramtárii, lebo to je hrubý výraz, ale v nezaujímavom priestore, prečo nekúpila rovno tú nehnuteľnosť, keď na to bola vypísaná dražba. No asi preto, lebo tamto je podstatne lacnejšie kúpené, lebo sa s pozemkom nič nedá urobiť. Na druhej strane ale treba podotknúť, že niektoré budovy v centre mesta, konkrétne v Starom Meste sú v žalostnom technickom stave a niečo by s tým bolo potrebné urobiť. Keď sa dobre pamätám, bola vypísaná na Alžbetinej ulici č. 12 na jednu budovu za 500 tisíca niečo drobné, a nikto sa neprihlásil na kúpu. Aspoň neviem o tom, že by to bolo predané. Potom sme my chceli predať na Kmeťovej vilu tiež za 512 tisíc eur. Do tejto súťaže sa nikto neprihlásil a Čierny Peter ostáva u nás, musíme sa o to starať, aj keď je to v žalostnom stave, aj keď sa snažíme dať do poriadku, ale nedarí sa nám. Práve preto treba byť obozretní pri tom, keď niekto žiada o takú výmenu, vlastne čo nám ponúka. Ja si osobne myslím, že najčistejšia metóda je tá, keď niečo je na predaj v meste, treba za to pýtať finančné prostriedky a žiadne výmeny. Ja aj niečo dám a štyri ovce za päť tiav. Aby toto tak nefungovalo, lebo toto nie je nejaký správny pomer. A čo je zaujímavé v meste? Momentálne, keď sa pozerám na zastupiteľstvo, na každom jednom zastupiteľstve mestskej časti Košice-Staré Mesto, také výmeny bežia. Snaha by bola bežať. Práve preto sme vo finančnej komisii prejednali bod po bode. Na niektoré požiadavky sme dali súhlas a na niektoré sme v záujme toho, že vidíme tam určitú špekuláciu, súhlas nedali. To je prosím vyjadrenie finančnej komisie. Definitívne rozhodnutie o tom, či dáme súhlas alebo nie, prináleží miestnemu zastupiteľstvu, aj keď to má odporúčajúci charakter pre mesto. Napriek tomu je to vážna vec. Nemožno sa potom na meste sa vyhovárať, že predsa Staré Mesto dalo súhlas. My sme dali stanovisko a zodpovednosť je na meste, či to predá, či to vymení alebo nevymení. A samozrejme, tak ako je tu napísané, ku každému bodu bude samostatne uznesenie a samostatný názor zastupiteľstva, či to odporúča alebo nie. To je normálny stav, netreba to zvlášť do požiadaviek dávať. 

p. Djordjevič, poslanec MČ. Faktická poznámka: Upozorňoval som na to, aby sme každý jeden bod prejednávali osobitne, zároveň požadujem o udelenie slova žiadateľovi JUDr. Jaroslavovi Čechovi, ktorý sa zúčastnil na ostatnej vašej komisii a boh mi je svedkom ... . Tak niekedy sa správate ako keby bola vaša, ale dobre. Prepáčte za podpich, aj vy rád podpichuteje. Žiadam o udelenie slova. Boh mi je svedkom, že som ho videl prvýkrát v živote, ako ste sa k nemu správali, ako keby bol nejaký Rockefeller, lebo prišiel v peknom bordovom obleku. Radšej nebudem spomínať to, čo ste hovorili, keď vyšiel z rokovacej miestnosti.

p. Grega, starosta MČ: Pán poslanec, ideme rokovať, tie invektívy ..., povedal som, že sú Vianoce, tak sa chovajme trošku inak. Je všeobecný súhlas, aby mohol vystúpiť? Áno. Nech sa páči. 

p. Čech, obyvateľ MČ: Ďakujem za udelenie slova. Chcel som len reagovať na to, čo ste teraz povedali. Viem, že tá budova bola v dražbe, čo som sa teraz nedávno dozvedel. Pôsobil som dlhodobo v zahraničí, zarobil som si svoje peniaze. Momentálne tiež som prišiel zo stavby. Kúpil som to od bývalej pani majiteľky, ktorá dlhodobo žije v Kanade a nevedela čo s tým. Stálo to viac ako znalecký posudok, ktorý som dokladoval v komisii. Neprišiel som s tým, že vybral som si ten pozemok, že ja ho chcem developovať. Ten pozemok nie je zaťažený nejako. Tam sa stavať dá. Jediné čo treba, je zmena územného plánu, zóny, čo sa robí bez toho, aby som bol nejako politický krytý alebo čokoľvek. Proste občan, chcem si urobiť zmenu zóny, dám si zmenu zóny. Mesto povedalo, že teda nechcelo by, aby ja som tam niečo developoval, ale že je to na nejaký verejný prospech. Sú tam preliezky, vedľa je to golfové ihrisko, že mal by som si niečo vybrať. Keď som ich požiadal, aby mi povedali ako občanovi, že teda čo je majetok mesta, oni mi odmietli dať, že mám si niečo nájsť. Ja som si dal tú námahu a našiel som si tento dom. Následne som si zaplatiť sám, zo svojich peňazí, posudok, na základe čoho sa zistilo, že je to v dezolátnom stave. Aj som vám to ukazoval. Neviem, či ste si to pozerali bližšie. Prepadol sa tam krov, celé sa to rozpadá. Tam viac ako 5 rokov tá budova nevydrží z hľadiska interiéru. Rozpadne sa vám budova. Myslel som si, že to má väčšiu hodnotu. Momentálne sám rozmýšľam, či vôbec to má zmysel. Tá budova bola na hodnotená mestom na 130 tisíc. To mám iba informáciu z mesta, čo mi dal pridelený úradník, pričom mi to odmietli vydať, takže vám to nemôžem ukázať. Ukazoval som vám iba znalecký posudok, teda nie znalecký, ale statický. Takže sami ste videli, v akom je to stave. Pre mňa osobne to nie je tento prípad, čo aj ja čítam v novinách, že niekto kúpi, ako ten pán bývalý hokejista, čo teraz ide meniť pozemky. Toto je prípad, kedy máte reálne hodnotný pozemok a ja som si z toho dôvodu vybral, lebo som si myslel, že má vyššiu hodnotu. Ale už keď idem do toho, tak si počkám, čo povie mesto, lebo rád by som niečo urobil pre toto mesto. Bývam celý život v Starom Meste, okrem toho, čo som pôsobil v zahraničí. Som stavbár. Som to schopný urobiť dobre, tak preto som si vybral túto budovu.  Ak mi to vy neschválite alebo mesto mi to neschváli, tak všetci moji dvaja právnici mi hovoria, že žalobu vyhrám voči mestu tak, či onak alebo si mám potom vybrať niečo iné. Takže toto je môj zámer a preto som tu vlastne prišiel vám predstaviť, že prečo ide o takúto zámenu. Určite to nie je taký podvodný prípad ako keď sa robí po meste, čo som teraz čítal. Ďakujem za udelenie slova.

p. Süli, poslanec MČ. Faktická poznámka: V komisii to bolo prejednané, keď si dobre pamätáte. Boli ste prítomný. Bol som jediný, ktorý som hlasoval ZA túto výmenu, keď si dobre pamätáte. Dobre? Čo sa týka pána Djordjeviča, chcel by som vám povedal toľko, že treba sa od týchto vecí odosobniť. Treba sa na to pozerať reálne a všetky subjektívne názory a invektívy na osoby treba nechať bokom. Treba sa zaoberať tým, čo tu je. Keď nám tu pán doktor hovoril, že čo chce, brali sme to na vedomie. Povedal som aj pánovi doktorovi, že stanovisko k tejto výmene musí zaujať miestne zastupiteľstvo, a nie komisia. Povedal som, že bude to aj v zastupiteľstve, keď sa dobre pamätám, a je to tu. Je tu alternatíva aj odporúčania, aj neodporúčania. Je to normálny stav pri takýchto sporných otázkach, keď komisia nevie zaujať jednotné stanovisko. Komisia povedala, že nesúhlasí, ale povedal som, že definitívne to bude tu v zastupiteľstve a je to kompetencia tohto zastupiteľstva a nie moja. 

p. Grega, starosta MČ: Ďakujem. Vypočuli sme si pána Čecha. Tí, ktorí neboli na komisii alebo aj boli, tak možno viac povedal k tomu. Pôjdeme hlasovať. Prečítajte návrh na uznesenie. 

p. Hanesz, poslanec MČ a člen návrhovej komisie: Návrh na uznesenie k bodu 1/. Miestne zastupiteľstvo mestskej časti Košice-Staré Mesto odporúča Mestu Košice zámenu nehnuteľností - pozemky, parcely č. 1870/1 a č. 1871, k. ú. Čermeľ, ktoré sú vo vlastníctve žiadateľa JUDr. Jaroslava Čecha, Moyzesova 6, Košice za nehnuteľností, stavbu, súpisné číslo 246 /Kováčska č.34/ na parcele C - KN č. 789, k. ú. Stredné mesto, parkovacie miesto pred týmto domom, nebytový priestor na ul. Národná trieda 82 a časti parciel registra E č. 11572/204 a 12586/503 v k. ú. Čermeľ, ktoré sú vo vlastníctve mesta Košice. 

p. Grega, starosta MČ: Prosím hlasujte.

Hlasovanie č. 24: za – 6, proti – 1, zdržalo sa – 3, nehlasovalo – 0

p. Grega, starosta MČ: Bolo to schválené.

p. Hanesz, poslanec MČ a člen návrhovej komisie. Návrh na uznesenie k bodu 2/: Miestne zastupiteľstvo mestskej časti Košice-Staré Mesto Mestu  Košice neodporúča Mestu Košice zámenu nehnuteľností, pozemkov, parcely C-KN č. 3486/1 k. ú. Letná vo vlastníctve mesta Košice, za pozemky parc. č. 2769/1 a č. 2769/2 k. ú. Letná , pre žiadateľku MUDr. Máriu Kujaníkovú, Havlíčkova 10, Košice, ktorá je vlastníčkou predmetných pozemkov, z dôvodu majetkoprávneho usporiadania pozemkov žiadateľky, na ktorých sa nachádza časť verejného chodníka a komunikácie na Gorkého ulici. 

p. Hulmečíková, zástupkyňa starostu MČ: Prosím hlasujte.

Hlasovanie č. 25: za – 6, proti – 0, zdržalo sa – 4, nehlasovalo – 0

p. Hulmečíková, zástupkyňa starostu MČ: Takže neodporúča.

p. Hanesz, poslanec MČ a člen návrhovej komisie: Návrh na uznesenie k bodu č. 3a/: Miestne zastupiteľstvo mestskej časti Košice-Staré Mesto schvaľuje prenájom a následne odpredaj parcely C-KN č. 3790/33, k. ú. Huštáky, žiadateľovi AGENTÚRE GES spol. s r. o., L. Novomeského 13, Košice, za účelom realizovať prístup z vegetačných tvárnic k ich prevádzke a revitalizáciu zelene. 

p. Hulmečíková, zástupkyňa starostu MČ: Prosím hlasujte.

Hlasovanie č. 26: za – 10, proti – 0, zdržalo sa – 0, nehlasovalo – 0

p. Grega, starosta MČ: Bolo to schválené.

p. Hanesz, poslanec MČ a člen návrhovej komisie: Návrh na uznesenie k bodu č. 3b/: Miestne zastupiteľstvo mestskej časti Košice-Staré Mesto odporúča Mestu Košice prenájom a následne odpredaj parcely C-KN č. 3790/16, k. ú. Huštáky, žiadateľovi AGENTÚRE GES spol. s r. o., L. Novomeského 13, Košice.

p. Grega, starosta MČ: Prosím hlasujte.

Hlasovanie č. 27: za – 11, proti – 0, zdržalo sa – 0, nehlasovalo – 0

p. Hanesz, poslanec MČ a člen návrhovej komisie: Návrh na uznesenie k bodu 4/: Miestne zastupiteľstvo mestskej časti Košice-Staré Mesto Mestu Košice odporúča Mestu Košice uzatvorenie zmluvy o zriadení vecného bremena práva stavby na časť parcely registra C KN č. 1871/28 (novovytvorená parcela č. 1871/60 o výmere 6 m2) v k. ú. Huštáky pre spoločnosť GENERAL REAL ESTATE s. r. o., zastúpenej Advokátskou kanceláriou VASIĽ, ŠIMONOVIČ & partners, s. r. o. ako stavebník objektu „Polyfunkčný objekt Vojenská, Košice“.

p. Grega, starosta MČ: Prosím hlasujte.

Hlasovanie č. 28: za – 9, proti – 0, zdržalo sa – 0, nehlasovalo – 2

p. Grega, starosta MČ: Bolo to schválené.

p. Hanesz, poslanec MČ a člen návrhovej komisie: Návrh na uznesenie k bodu 5/: Miestne zastupiteľstvo mestskej časti Košice-Staré Mesto Mestu Košice neodporúča Mestu Košice zámenu pozemkov pre spoločnosť OIL TRADE SERVICES s.r.o., Južná trieda 93, Košice, nachádzajúce sa v k. ú. Stredné mesto, jedná sa o pozemky registra C-KN parcely č.2030/2, 2030/3 a 2030/4, ktoré má spoločnosť vo vlastníctve, za nehnuteľnosti vo vlastníctve mesta Košice, t. j. pozemok registra C-KN parcely č. 2106 a dom súpisné číslo 1624, z dôvodu zachovania zberného dvora na Jesenského ulici. 

p. Grega, starosta MČ: Prosím hlasujte.

Hlasovanie č. 29: za – 9, proti – 0, zdržalo sa – 1, nehlasovalo – 1

p. Grega, starosta MČ: Bolo to schválené.

p. Hanesz, poslanec MČ a člen návrhovej komisie: Návrh na uznesenie k bodu 6/: Miestne zastupiteľstvo mestskej časti Košice-Staré Mesto Mestu Košice neodporúča Mestu Košice odpredaj nebytového priestoru nachádzajúceho sa na Kováčskej ulici č. 8 vo dvore, pre žiadateľa Doman Servis s. r. o., Miškovecká 19, 040 11 Košice, za účelom rekonštrukcie priestorov.

p. Grega, starosta MČ: Prosím hlasujte.

Hlasovanie č. 30: za – 7, proti – 0, zdržalo sa – 3, nehlasovalo – 1

p. Grega, starosta MČ: Bolo to schválené.

p. Hanesz, poslanec MČ a člen návrhovej komisie: Návrh na uznesenie k bodu 7/: Miestne zastupiteľstvo mestskej časti Košice-Staré Mesto Mestu Košice neodporúča Mestu Košice odpredaj nebytového priestoru nachádzajúceho sa v suteréne na Jesennej ulici 1141/7 v Košiciach o výmere 217,06 m2, pre žiadateľa BEAUTY FOTO, s. r. o., Jilemnického 14, 040 01 Košice, za účelom rekonštrukcie priestorov na skladové priestory. 

p. Grega, starosta MČ: Prosím hlasujte.

Hlasovanie č. 31: za – 7, proti – 0, zdržalo sa – 4, nehlasovalo – 0

p. Grega, starosta MČ: Bolo to schválené.

Bod č. 13
Návrh na odňatie majetku zvereného do správy mestskej časti Košice-Staré Mesto.

p. Grega, starosta MČ: Otváram rozpravu.

p. Hulmečíková, zástupkyňa starostu MČ: Mám len pozmeňujúci návrh a skôr by som povedala, že len takú slovnú hračku, že „Miestne zastupiteľstvo mestskej časti Košice-Staré Mesto 1/ žiada mesto Košice o odňatie zvereného majetku mesta Košice“. My máme súhlasí, ale musíme žiadať, aby nám to mesto odňalo. Málo, že my súhlasíme. Je to len úprava textu v bode 1/.

p. Grega, starosta MČ: Uzatváram rozpravu. Poprosím prečítať návrh na uznesenie. 

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto 1/ žiada mesto Košice mesto Košice o odňatie zvereného majetku mesta Košice na základe zmluvy č. S-170/1993 a to:
1.	pozemok KN „C“, parc. č. 3357/2, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 551 m2, druh pozemku je ostatné plochy 
2.	pozemok KN „C“, parc. č. 3383/2, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 6706 m2, druh pozemku je zastavané plochy a nádvoria.
3.	pozemok KN „C“, parc. č. 3387, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 33 m2, druh pozemku je ostatné plochy.
4.	pozemok KN „C“, parc. č. 3415/1, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 2438 m2, druh pozemku je zastavané plochy a nádvoria.
5.	pozemok KN „C“, parc. č. 3415/6, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 9 m2, druh pozemku je ostatné plochy.
6.	pozemok KN „C“, parc. č. 3415/7, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 38 m2, druh pozemku je zastavané plochy a nádvoria.
7.	pozemok KN „C“, parc. č. 3415/8, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 161 m2, druh pozemku je ostatné plochy.
8.	pozemok KN „C“, parc. č. 3415/9, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 76 m2, druh pozemku je zastavané plochy a nádvoria.
9.	pozemok KN „C“, parc. č. 3468/1, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 1280 m2, druh pozemku je ostatné plochy.
10.	pozemok KN „C“, parc. č. 3474/1, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 2666 m2, druh pozemku je ostatné plochy.
11.	pozemok KN „C“, parc. č. 3559/81, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 28 m2, druh pozemku je zastavané plochy a nádvoria.
12.	pozemok KN „C“, parc. č. 3559/94, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 59 m2, druh pozemku je zastavané plochy a nádvoria.
13.	pozemok KN „C“, parc. č. 3559/114, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 44 m2, druh pozemku je ostatné plochy.
14.	pozemok KN „C“, parc. č. 3559/141, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 999 m2, druh pozemku je zastavané plochy a nádvoria. 
15.	pozemok KN „C“, parc. č. 3559/152, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 324 m2, druh pozemku je zastavané plochy a nádvoria.
16.	pozemok KN „C“, parc. č. 3559/166, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 46 m2, druh pozemku je ostatné plochy.
17.	pozemok KN „C“, parc. č. 3559/167, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 35 m2, druh pozemku je ostatné plochy.
18.	pozemok KN „C“, parc. č. 3559/198, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 47 m2, druh pozemku je zastavané plochy a nádvoria.
19.	pozemok KN „C“, parc. č. 3559/199, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 270 m2, druh pozemku je zastavané plochy a nádvoria.
20.	pozemok KN „C“, parc. č. 3559/202, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 982 m2, druh pozemku je zastavané plochy a nádvoria.
21.	pozemok KN „C“, parc. č. 3559/207, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 173 m2, druh pozemku je zastavané plochy a nádvoria.
22.	pozemok KN „C“, parc. č. 3630, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 842 m2, druh pozemku je ostatné plochy.
23.	pozemok KN „C“, parc. č. 8009/1, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 4742 m2, druh pozemku je zastavané plochy a nádvoria.
24.	pozemok KN „C“, parc. č. 8009/2, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 78 m2, druh pozemku je ostatné plochy. 
25.	pozemok KN „C“, parc. č. 8009/4, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 30 m2, druh pozemku je zastavané plochy a nádvoria.
26.	pozemok KN „C“, parc. č. 8136/3, okres Košice I., obec Košice-Staré Mesto, v katastrálnom území Letná, zapísaný na liste vlastníctva č. 11620, o výmere 186 m2, druh pozemku je ostatné plochy. 

p. Grega, starosta MČ: Prosím hlasujte.

Hlasovanie č. 32: za – 10, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený.

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto žiada starostu, aby vstúpil do rokovaní s Mestom Košice ohľadne odňatia zvereného majetku mesta Košice uvedeného v bode 1/.

p. Grega, starosta MČ: Prosím hlasujte.

Hlasovanie č. 33: za – 10, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený.

Bod č. 14
Súťažné podmienky pre obchodnú verejnú súťaž – prenájom parkovacích miest                    na ul. Hradbová.

p. Grega, starosta MČ: Otváram rozpravu. 

p. Süli, poslanec MČ: Aký je rozdiel medzi alternatívou 1/ a alternatívou 2/?

p. Bilčak, vedúci oddelenia právneho a personálneho: Rozdiel medzi alternatívou 1/ a alternatívou 2/ je ten, že v súčasnosti, krátka genéza aby ste lepšie pochopili, sme mali dve nájomné zmluvy. Jednu na horné parkovisko, druhú na dolné parkovisko. Aj keď bola rovnaká firma, boli dve rozdielne súťaže a boli dve nájomné zmluvy. V súčasnosti z tej druhej nájomnej zmluvy, ktorá je na dolné parkovisko, máme výpoveď a tá uplynie ku koncu decembra. Preto alternatíva č. 1/ ráta s tým, že sa vyhlási nová verejná obchodná súťaž na prenájom týchto 24 parkovacích miest a predpokladaný začiatok nájmu by bol 1.2. Alebo alternatívna č. 2/, že to spojíme ako balík, tak ako bolo diskutované na komisii s tým, že terajšiemu nájomcovi dáme výpoveď my do konca roka trojmesačnú. Uplynie mu výpovedná doba 31.03. a my medzičasom vysúťažíme niekoho nového, kto to zoberie celé ako balík, aj horné, aj dolné parkovisko. 

p. Süli, poslanec MČ. Faktická poznámka: Keď chce parkovisko, ktoré je tam vybudované, ako celok by sme mali súťažiť, to je alternatíva č. 2/. Dobre tomu rozumieme? Dávam návrh, aby sme hlasovali len o alternatíve č. 2/.

p. Lasky, poslanec MČ: Ďakujem za slovo. Poprosím právne oddelenie ešte raz o vysvetlenie tohto bodu, čiže ako je to s tým, že dolné parkovisko má 24 miest, končí zmluva v decembri. Horné parkovisko, skončí zmluva v marci. Poprosím o vysvetlenie, lebo ja som tomu nie celkom dobre rozumel. Ja som za alternatívu, aby sa to vysúťažilo ako celok, v žiadnom prípade nie rozdelené. Tak podajte to vysvetlenie ešte raz.

p. Bilčak, vedúci oddelenia právneho a personálneho: Ja som to zobral asi veľmi rýchlo. Sú dve nájomné zmluvy. Z tej druhej nájomnej zmluvy na dolné parkovisko sme už dostali výpoveď. Tá výpovedná doba uplynie ku koncu decembra. Z tej druhej nájomnej zmluvy sa stále platí, nebola daná výpoveď ani z našej strany, ani zo strany nájomcu. Chce ďalej prevádzkovať. Na komisii v rámci diskusie bol návrh, aby, tak ako povedal pán poslanec Süli, sa to už nerobilo oddelene, ale už to bude spolu ako balík. Dolné parkovisko má 24 parkovacích miest a horné má 31. Spolu je to 55. Alternatíva č. 1/ hovorí o prenájme 24-roch parkovacích miest, tak ako bolo doteraz. Budú dve nájomné zmluvy. Môžu byť dvaja rozdielni prevádzkovatelia, môžu byť rovnakí. Alternatíva č. 2/ hovorí o tom, že mestská časť do konca decembra dá výpoveď z tej nájomnej zmluvy, ktorá je platná. Výpovedná doba uplynie ku koncu marca s tým, že my dovtedy si už vysúťažíme niekoho nového. Aj tá nájomná zmluva, aj tie podmienky pamätajú na to, že už bude ten nájomca pôsobiť od 1.4.2018 na celej ploche parkoviska, dvoch, 55 parkovacích miest. 

p. Djordjevič, poslanec MČ: Budem sa vžívať aj do roli nájomcu parkoviska, vysvetlím aj prečo, aj do praktického dopadu. V prvom rade si treba uvedomiť, že táto firma vyhrala prvé výberové konanie, ktorého predmetom bola horná časť. Ja som na komisii žasol, ako niektorí z vás mali takéto otázky na majiteľku a konateľku, že koľko tam oni zarábajú, lebo choďte sa teraz pozrieť, ako je vyťažené to horné parkovisko. A keď si zoberieme prevádzkové náklady na dvoch zamestnancov, keďže musia robiť dvojzmennú prevádzku, jeden človek by to neobhospodaroval, plus odvody do sociálnej a zdravotnej poisťovne. Bohvie akú ryžu tam nemajú. Ale poďme pekne po poriadku. My prvým výberovým konaním máme za garantovanú istú sumu. Čo sa ale môže stať v tom prípade, že my im tú prvú vypovedáme a pôjdeme po línii alternatívy č. 2/? Môžeme prísť k tomu, že bude združená obchodná súťaž, ktorú navrhujete v alternatíve 2/, ale za cenu, ktorú bude ponúkať minimálnu úrad, sa nikto nezapojí. A čo nastane? Ukrátime mestskú časť o peniaze, lebo vy nemáte nikto istotu, že sa niekto zapojí. Ukrátime mestskú časť o peniaze, ktoré máme garantované už teraz, ich zaviazaním k hornému parkovisku, k pôvodnej súťaži. Netvrdím, že alternatíva č. 1/ je tá lepšia, ale alternatíva č. 1/ nám garantuje relatívne vysokú cenu, ktorú dali ešte viac, ako sme my pýtali pri prvom. Tá istá firma sa môže zapojiť, ale ona dá reálny výpočet, akú mala obsadenosť. Vie nám aj podložiť príjmové doklady a my vieme dať odporúčaciu cenu. Síce už sme ju dali, čiže nevieme to meniť. A jednoducho k takej situácii nedôjde. Čiže pozor. Alternatíva č. 2/ môže dokopy znamenať stratu pre mestskú časť. 

p. Lasky, poslanec MČ. Faktická poznámka: Chcem dodať k tomu, že poprosím, máme tu dve alternatívy, aby sme sa nezaoberali systémom podnikania kto to vysúťaží. Máme tu transparentnú súťaž, ktorú mestská časť Staré Mesto chce dať na celé parkovanie, a nie kto koľko platí odvody, sociálne dávky. To je vecou podnikania. Ja si myslím, že je dosť podnikateľských subjektov, ktorí budú mať o to záujem. Pokiaľ by nebolo vysúťažené, tak sa potom budeme tým zaoberať, čo potom s tým ďalej. Ale teraz sa prosím nezaoberajme, že kto aké náklady.

p. Blaškovičová, poslankyňa MČ: Chcela som sa len opýtať. Pri zadaní tejto súťaže, či je určená minimálna suma na obidve parkoviská. Ak teda pôjdeme to tej druhej alternatívy. Máme určenú minimálnu sumu? 

p. Lukán, poslanec MČ: Bol som účastný na tej komisii a počul som tú argumentáciu tej doterajšej prenajímateľky, nemôžem sa stotožniť s jej názormi o úzkych vjazdoch a sypajúcich sa stenách a neviem čo všetko, lebo je to len veľmi parciálna pravda, ako to ona interpretovala. Takže myslím si, že táto alternatíva, ktorú navrhujeme, prenajať to en bloc je veľmi dobrá a budem za to hlasovať. 

p. Grega, starosta MČ: Ďakujem. Keďže sa nikto nehlási, ukončujem diskusiu a poprosím prečítať návrh na uznesenie 

p. Hanesz, poslanec MČ a člen návrhovej komisie. Budeme hlasovať o alternatíve č. 1/.  Návrh na uznesenie: Miestne zastupiteľstvo mestskej časti Košice-Staré Mesto schvaľuje súťažné podmienky verejnej obchodnej súťaže na prenájom nehnuteľnosti: parkoviska (prenájom 24 parkovacích miest) na pozemkoch KN „C“ na parc. č. 353, 354, 355, 362, 363, 364, 365 a 366, druh pozemku zastavané plochy a nádvoria, nachádzajúcich sa v katastrálnom území Stredné Mesto, obec Košice-Staré Mesto, okres Košice I, vedených katastrálnym odborom Okresného úradu Košice na listoch vlastníctva č. 402  a č. 1000.

p. Grega, starosta MČ: Prosím hlasujte.

Hlasovanie č. 34: za – 0, proti – 9, zdržalo sa – 2, nehlasovalo – 0

p. Grega, starosta MČ: Nebolo to schválené. Poprosím prečítať druhý návrh.

p. Hanesz, poslanec MČ a člen návrhovej komisie. Budeme hlasovať o alternatíve č. 2/.  Návrh na uznesenie: Miestne zastupiteľstvo mestskej časti Košice-Staré Mesto 1/ schvaľuje súťažné podmienky verejnej obchodnej súťaže na prenájom nehnuteľnosti: parkoviska (prenájom 55 parkovacích miest) na pozemkoch KN „C“ na parc. č. 335,/3, 336, 351, 352, 353, 354, 355, 362, 363, 364, 365 a 366, druh pozemku zastavané plochy a nádvoria, nachádzajúcich sa v katastrálnom území Stredné Mesto, obec Košice-Staré Mesto, okres Košice I, vedených katastrálnym odborom Okresného úradu Košice na listoch vlastníctva č. 402  a č. 1000.

p. Grega, starosta MČ: Prosím hlasujte.

Hlasovanie č. 35: za – 10, proti – 0, zdržalo sa – 1, nehlasovalo – 0

p. Grega, starosta MČ:  Bola schválená alternatíva č. 2/. Ešte treba určiť komisiu z radov poslancov. Poprosím o návrhy. 

p. Hanesz, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto komisiu z radov poslancov Miestneho zastupiteľstva mestskej časti Košice-Staré Mesto a zamestnancov Miestneho úradu mestskej časti Košice-Staré Mesto na vyhodnotenie doručených návrhov v zložení: 
1. Ing. Eva Hulmečíková
2. Ing. Ján Süli
3. Ing. Štefan Lasky
4. Ing. Igor Petrovčik
5. Doc. MUDr. Norbert Lukán, PhD. 

p. Grega, starosta MČ: Prosím hlasujte.

Hlasovanie č. 36: za – 11, proti – 0, zdržalo sa – 0, nehlasovalo – 0

p. Grega, starosta MČ:  Bolo to schválené. 

Bod č. 10b
Informácia o doručenej petícii „Za výstavbu petangového ihriska v mestskej časti Košice-Staré Mesto“

p. Grega, starosta MČ: Ospravedlňujem sa, zabudol som to za bodom 10. Otváram rozpravu k tomuto bodu.

p. Djordjevič, poslanec MČ: Ak by niekto mal záujem, tak dnes ráno pred zastupiteľstvom som do podateľne podal petíciu. Bola podpísaná 100 občanmi Slovenskej republiky, v drvivej väčšine staromešťanmi a seniormi. 18 elektronických podpisov, to je len dodatočne. Tie nie sú podpísané, je tam výpis zo stránky. Teraz bez vášní. Normálne, férové otázky položím. Ja som začal rozbiehať petíciu. Ohlásil som to aj na svojej facebookovej stránke 25. novembra. Chcem sa opýtať. Kedy potom ste vy začali stavať to ihrisko? Lebo to sa bude dať preukázať. Normálne slušne sa opýtam, že či ste začali stavať petangové ihrisko až po rozbehnutí mojej petície. Koniec koncov sa to dá zistiť. Ani sa nehnevám, však naozaj, ako vy hovoríte, môžem byť vďačný, že ušetríme mestskej časti peniaze. Ja hovorím, že to ihrisko by malo byť bližšie k ľuďom, lebo tá plaváreň je dosť od ruky. Je tam komplikovaná križovatka, je to na periférii mestskej časti. Chcel by som tieto ihriská postupne dostať na každé jedno sídlisko, lebo budem aj mentorom projektu Košická petangová liga 2018, ktorú rozbieham v spolupráci s radou seniorov, atď. Môžem sa opýtať? Kedy ste začali stavať to petangové ihrisko? 

p. Grega, starosta MČ: Ale veď vy ste boli na komisii, hovorili ste o tom. Záver bol aký bol. 

p. Djordjevič, poslanec MČ: Keď vás môžem nabudúce ... . Poprosím vás niekedy aspoň uveďte, lebo potom ja mám dve možnosti. Buď budem vystupovať ako aktívny poslanec a dáme si navzájom pokoj, čo je férovejšie. Ale keď budete znevažovať a stúpať po mojich aktivitách ... . Pozrite sa, čo robí Ihnát s Betušom na Ťahanovciach, či Poláček s Gajom. Ja taký nechcem byť. Chcem žiť život slušného človeka. Len mi dajte priestor vyniknúť a ukázať skutočne, že aktívny prístup prináša výsledky. Ďakujem.

p. Grega, starosta MČ: Je to urobené, postavené. Chceli sme vás prekvapiť, dať vám vianočný darček. 

p. Süli, poslanec MČ: Čítam tu tento zámer. Môžeme tu akurát urobiť jednu vec, že zoberieme na vedomie túto petíciu. To sme povinní urobiť. Ale keďže to tu prosím nie je špecifikované, že kde to bude postavené a pred chvíľkou sme odsúhlasili aj rozpočet mestskej časti, a tam tých 3 tisíc eur nie je uvedených. Pokiaľ to nebolo ani v komisii prejednané, na komisii by sme mali povedať, že kde presne. Keby to malo byť presne povedané, že bližšie k ľuďom, ako tu pán poslanec deklaroval, treba uvážiť kde to bude na Kuzmányho, či to bude na sídlisku Jakobyho. Tam je tiež koncentrované. Tieto dve sídliská, alebo na Zimnej. Pokiaľ by sme sa rozhodli, je možné jedine hlasovať o tom, že to berieme na vedomie a posunúť tento materiál do komisie. Ale prosil by som, pán poslanec, jeden konkrétny návrh, kde si to vy predstavujete. Môj osobný názor, že petang možno hrať kdekoľvek, kde je na to voľný priestor. Netreba na to špeciálne ihrisko. To je všetko čo si o tom ja myslím.

p. Grega, starosta MČ: Tiež by som odporúčal vziať na vedomie. Ako som povedal. Jedno ihrisko je na mestskej krytej plavárni, je možnosť urobiť tam druhé alebo ... . Finančné prostriedky na to máme, lebo sme sa dobrovoľne pozbierali, takže ho môžeme urobiť.  Rátame aj s tým, že aj v inej lokalite. Nebránime sa ani tomu, aby sme sa dohodli kde bude. To je otázka komunikácie. 

p. Süli, poslanec MČ. Faktická poznámka: Rád by som poprosil pána poslanca, aby nám povedal, aj doniesol pre tých neznalých v tejto problematike a tohto športu. Aké sú pravidlá, aké sú predpisy na to, aby to petangové ihrisko bolo vybudované. Čo tam treba mať a čo tam netreba mať. Aký je tam spôsob. Ja čo poznám, čo som hrával rekreačne, tak treba tam nejaké gule mať a nič viac.  

p. Djordjevič, poslanec MČ: Pán inžinier, to nie je také jednoduché. Tu mám jednu cenovú ponuku, ktorú som dal vypracovať, lebo som sa inšpiroval aj participatívnym rozpočtom mesta Trnavy. Chcem vám povedať. Finančné krytie. Nemuselo by to mať žiadny zásah do rozpočtu, lebo projekt Plávajú celé Košice stojí 2 tisíc eur a zúčastnilo sa na ňom 86 staromešťanov. A ja idem sám proti sebe, lebo som autorom tohto projektu. Ale dá sa urobiť lacnejší a to tak, že sa kúpi 100 vstupeniek pre staromešťanov za 250 eur. Projekt prebehne, bude tam plavecká štafeta, budú tam sprievodné podujatia, nemusíme zhltnúť 2 tisíc eur a urobí sa jedno petangové ihrisko. Čiže nebudeme zasahovať do rozpočtu. My si už vyriešime interne v našej komisii, teda v komisii, kde je predsedom pán Petrovčik. Toľko k tomu. Ďakujem.

p. Blaškovičová, poslankyňa MČ: Chcem sa opýtať, keďže je to petangové ihrisko v priestore mestskej krytej plavárne, či je tam voľný vstup. Či si ľudia musia zaplatiť vstupenku na plaváreň a potom si môžu zahrať. 

p. Grega, starosta MČ: To sa bude riešiť potom. Teraz je v podstate zima. Budeme to riešiť pred spustením. 

p. Blaškovičová, poslankyňa MČ: No, lebo to je predsa veľký rozdiel, či hovoríme o tom, že je to voľne prístupné petangové ihrisko pre dôchodcov na Kuzmányho sídlisku. Videla som to hrať všade vo svete. Naozaj sa to hrá na voľnom priestore, len treba zabezpečiť naozaj, aby tam neboli psie exkrementy, aby to bola rovná plocha. 

p. Grega, starosta MČ: Čiže treba potom oplotiť, atď.

p. Blaškovičová, poslankyňa MČ: Čiže treba to nejakým spôsobom vyriešiť, ale nebavme sa teda o tom, že sme urobili petangové ihrisko pre všetkých, keď to bude za vstupné na mestskú krytú plaváreň. 

p. Grega, starosta MČ: To nikto nepovedal. Pokiaľ sa nikto nehlási, uzatváram rozpravu. Poprosím prečítať návrh na uznesenie.

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie doručenú petíciu „ZA VÝSTAVBU PETANGOVÉHO IHRISKA V MESTSKEJ ČASTI KOŠICE-STARÉ MESTO“. 

p. Grega, starosta MČ: Prosím hlasujte.

Hlasovanie č. 37: za – 9, proti – 0, zdržalo sa – 1, nehlasovalo – 0

p. Grega, starosta MČ: Petícia bola zobratá na vedomie.

BOD č. 16
Vyhodnotenie projektov Komisie zdravotnej, sociálnej, kultúry, školstva a športu Miestneho zastupiteľstva mestskej časti Košice-Staré Mesto.

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie vyhodnotenie projektov: 
a)	„Kurz prvej zdravotnej pomoci pre žiakov 7. a 8. ročníka základných škôl“,
b)	15. ročníka „Plavecké preteky základných škôl mestskej časti Košice-Staré Mesto“ jednotlivcov a zmiešaných štafiet o pohár mestskej časti Košice-Staré Mesto – Memoriál Magdalény Kapcárovej“,
c)	„Športová olympiáda detí predškolského veku“ z materských škôl so sídlom v mestskej časti Košice-Staré Mesto,
d)	2. ročníka „Plávajú celé Košice“,
e)	X. ročníka „Beh o pohár starostu mestskej časti Košice-Staré Mesto – Memoriál Milana Kováča“
f)	VII. ročníka „Staromestský turnaj v basketbale“ pre študentov stredných škôl so sídlom v mestskej časti Košice-Staré Mesto,
g)	10. ročníka celomestskej tanečnej súťaže „Tanec nemá hranice 2017“,
h)	Staromestského kultúrneho leta 2017,
i)	11. ročníka celomestskej speváckej súťaže „Spev bez hraníc 2017“,
j)	22. ročníka celomestskej recitačnej súťaže „Slovo bez hraníc 2017“
v predloženom znení.
 
p. Grega, starosta MČ: Prosím hlasujte.

Hlasovanie č. 38: za – 9, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

BOD č. 17
Plán poslaneckých dní na rok 2018.

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie plán poslaneckých dní na rok 2018 v predloženom znení.
 
p. Grega, starosta MČ: Prosím hlasujte.

Hlasovanie č. 39: za – 8, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený.

BOD č. 18
Interpelácie a dopyty poslancov miestneho zastupiteľstva. 

p. Grega, starosta MČ:  Otváram rozpravu.

p. Blaškovičová, poslankyňa MČ: Pán starosta, žiaľ, nemohla som zostať na interpelácie a dopyty na mestskom zastupiteľstve, lebo som už mala predstavenie. Bolo to veľmi neskoro. Chcem ťa poprosiť, či nevieme z úrovne nášho miestneho úradu požiadať mesto Košice, teraz si zgustneme na zimnej údržbe KOSIT-u. Je strašne veľa sťažností, že pri čistení komunikácií KOSIT-om, KOSIT vôbec neupratuje pod zaparkovanými autami. Ani v prípade, že tam tie autá nestoja. Je strašne veľa špiny. Jesenné lístie je ešte dávno na jar pri okraji chodníkov. Neviem ako to vieme zabezpečiť, ale naozaj špiny, ktoré vidíme pri chodníku jeden rok, vidíme tam ešte o dva roky. Vyzerá to tak, že nikdy to nebolo prečistené. Upozorňovali ma občania, že vonku existuje niečo také ako vysávače, že ide po chodníku ten vysávač a spod áut vysáva tú špinu, že sa to čistí. Mali by sme zrejme na meste zainterpelovať, aby sa proste starali naozaj o to, aby to Staré Mesto, nielen Hlavná ulica, vyzerali tak akoby mali.

p. Grega, starosta MČ: Mali sme jednanie, aj s generálnym riaditeľom. Môžeme k tejto problematike hovoriť, ale keďže mesto sa zbavilo svojich akcií v tejto spoločnosti a nemáme ako v iných mestách, tak že by to patrilo mestu, tak nie sú tam ani páky na to, ako kedysi, keď zavolali, že keď to neurobíš direktore, tak si odvolaný. Takže oni mnohé veci aj urobia, len to musí niekto zaplatiť. Čiže zmluvu s KOSIT-om má mesto. My sme jednali aj o iných veciach, ktoré nás trápia. Nie nás, ale predovšetkým občanov, a to je špina a rôzne tie skládky okolo kontajnerov, pretože tuším oni majú, neviem či 50 či 80 cm od kontajnera odpratávať. Ale keď je to už 90 alebo 1 meter, už to nedajú. Keby to bol meter, zase je to meter a pol. Takže majú nám poslať nejaký rozpočet čo by to stálo, keby sme si my u nich v nejakých intervaloch objednávali navyše to čistenie. No a potom ako sa bude vyvíjať príjmová časť rozpočtu, vieme to tam možno zapracovať a podpísať s nimi tú zmluvu. 

p. Djordjevič, poslanec MČ. Faktická poznámka: Všetky parkovacie plochy v meste Košice má v správe spoločnosť EEI, čiže ona je povinná čistiť. Bolo by dobré, keby ste ako poslanci mesta sa pozreli, lebo ja som za tú zmluvu, aj keď som označovaný v médiách ako obhajca, nikdy nehlasoval, nikdy som ju celú nečítal. Takže pán JUDr. Brixi, pán starosta Grega a pani Blaškovičová, vás poprosím, aby ste zmluvu s EEI preštudovali, v akom rozsahu je tam spomenutá zimná údržba. Či je spomenutá iba v jednej vete, že EEI má pratať v lete, v zime, na jar, na jeseň alebo sú tam konkrétne uvedené intervaly. Ja som ju naozaj nečítal a vy máte k tomu predsa bližšie a interpelovať mesto, že či dodržiavajú harmonogram upratovania parkovísk. Čiže na KOSIT sa v tomto obracať nie. Je to výlučne v EEI. Oni majú pratať. A zase, ak by mi niekto tvrdil, že neupratujú, tak ja ako pracovník mestskej zelene, ktorý som v teréne, mám v telefóne odfotené. Aj na jeseň robili, aj v zime robia pracovníci KOSIT-u vo vestičkách EEI, čiže brigádnici, ale robia to v neuspokojivej kvantite. Čiže robia to nárazovo, nesystematicky, jednoducho nepostačujúco. Toto je faktická. Ďakujem.

p. Till, prednosta miestneho úradu: Dovoľte mi ešte jeden taký dodatok, že tie autá, o ktorých  pani Blaškovičová hovorí, vlastne väčšinou sú na parkoviskách. Naozaj je to tak, že v nájomnej zmluve je zakotvená povinnosť EEI tie parkoviská očistiť. Aj naposledy bol pán Šarocký s pánom Cichanským, potvrdil nám to, že je to v nájomnej zmluve zakotvené, je to ich povinnosťou. Keď sme sedeli s pánom generálnym riaditeľom pri pláne zimnej údržby, každý možno tretí, štvrtý krát nám pri našej požiadavke povedal, že oni sú komerčnou organizáciou. Čím naznačil, že každú jednu službu si musím zaplatiť natvrdo.

p. Djordjevič, poslanec MČ: Sme pri bode interpelácie a dopyty poslancov. Chcem pochváliť pracovníkov úradu takto verejne, JUDr. Bilčaka a pána Šarockého, že mi naozaj v plnom rozsahu odpovedali, lebo som pátral po stave mojich interpelácií. Už odo mňa viac dal iba poslanec Petrovčik a my s pani Hulmečíkovou tiež dosť. A jednoducho bolo potrebné pátrať, v akom stave sú predmetné interpelácie. Naozaj, boli tam, pofotili. Čiže som sa dozvedel, koľko vecí sa vybavilo, koľko nevybavilo a zatiaľ to nebudem riešiť uznesením, ale chcel by som poprosiť pána starostu, mohli by si to osvojiť aj poslanci mesta, ale predsa on je hlava mestskej časti, že ak sa on osobne stotožní s interpeláciou poslanca, to znamená, že zdieľa rovnaký názor ... . Lebo interpeláciu ja som povinný zapísať občanovi akúkoľvek, ale nemusím zdieľať ten názor. Keď sa pán starosta ujme konkrétnej interpelácie, aby sa prepisovali rovno ako interpelácie poslanca mesta, ktorým Mgr. Grega je. A on bude interpelovať. Tak bude dodržaný zákonný postup, lebo ja ako poslanec mestskej časti nemám právo interpelovať chodník. To len aby sme si naliali čistého vína. Všetko, čo robí pán Šarocký, robí naviac. Píše emaily, atď. Tu mechanizmus nie je dodržaný. Tak poprosím. Ak pán starosta sa stotožní s interpeláciou, tak aby interpeloval mesto, ako poslanec mesta a zároveň on aby dohliadal nad riešením výtlkov, upchatých kanalizácií a aj mestskej zelene. Čiže všetko, čo je v kompetencii mesta, nech rieši pán starosta. Nehovorím, že mu tu teraz chcem nadrbať, s prepáčením, roboty. Má tu aparát. Môžu vypisovať oni. On to bude len podpisovať. Čiže takto by som chcel poprosiť, ak by to bolo možné, lebo tak bude lepší dosah na mesto. 

p. Grega, starosta MČ: K tým interpeláciám toľko, že my o mnohých vieme, lebo našou prvoradou snahou je, aby sa hneď promptne riešili interpelácie, ale znova opakujem. Pokiaľ nemáme kompetencie a k tomu príslušné finančné prostriedky, tak my to vykonať nevieme. Sme len v pozícii prosebníkov. Tie maily idú, aj osobne listy posielame na magistrát. Mnohokrát sa nič nedeje. Ja som teraz interpeloval v mnohých otázkach, ktoré sa nedejú a budem tak teda robiť už na každom mestskom zastupiteľstve, lebo ma to už nebaví len čakať, kedy sa niečo udeje. Som rád, že niektoré veci aj s pomocou médií pomohli a pohli sa. Napríklad prepadnutá cesta Pajorova a Čsl. armády. V roku 2016 sme už písali na mesto, atď. Po interpelácii a možno po príspevku v médiách sa to urobilo. Asi sa ináč nedá, tak budeme takto robiť, lebo je to naša povinnosť. 

p. Rácz, poslanec MČ: Pri poslednom poslaneckom dni som konečne mal jedného klienta, ale to bola moja manželka. Podali sme dva návrhy, ktoré sú naozaj vážne. Ja som to aj nakreslil. Tam hrozí naozaj, že strom spadne buď na špeciálnu školu alebo von na ľudí. Druhá vec bola premiestnenie kontajnerov, lebo nemôžem ani odparkovať. A ešte pridám tretiu, čo sme si všimli teraz, ako je už tma, že pred Vojenskou 7, 8, 9 žiadne osvetlenie nie je. Bolo tam v minulosti a neviem, či sú tam vôbec stojany. Takže toto dávam ako novú. A chcel by som vedieť, že čo sa v tých dvoch prvých veciach udialo.
p. Šarocký, referent oddelenia právneho a personálneho: Chcel by som reagovať na slová pána poslanca Rácza. Čo sa týka stromov, interpelácia bola postúpená správe mestskej zelene. Bol za mnou Ing. Vasiľ s tým, že sa skontaktuje s pani Ráczovou, ktorá je tam uvedená ako kontaktná osoba, o ktoré stromy presne ide. Čo sa týka interpelácie ohľadne premiestnenia stanovištia  kontajnerov, to je napojené určite na rozpočet mestskej časti. Je tam potom treba vybudovať spevnenú plochu, preložiť, musí o tom niekto rozhodnúť, že sa toto bude robiť a vyčlení potom na to prostriedky v rozpočte. V minulosti už bola prejednávaná táto možnosť, že by sa dalo presunúť to stanovište kontajnerov, len vzhľadom na to, že neboli v rozpočte vyčlenené prostriedky, tak sa to za tie roky neurobilo, ale už sa o tom aj v minulosti uvažovalo. K osvetleniu. Pokiaľ sú tam stĺpy a malo by to byť funkčné ... . Chýbajú? Vychádzam z toho, že keď bolo svetlo doposiaľ, tak asi je tam nejaká porucha, čiže budeme riešiť s dopravným podnikom, oni majú správu verejného osvetlenia. 
p. Till, prednosta miestneho úradu: Ešte kvôli takej drobnej štatistike k tým interpeláciám chcem povedať toľko, že keď v minulom volebnom období bolo zhruba okolo 30 interpelácií ročne, tak už teraz ich máme viac ako 70. Čiže aj tu narastá objem tých interpelácií a zhruba aktuálnych ešte takých úloh, čo nemáme doriešených pre miestny úrad, je zhruba desať. To znamená, že sa tým zapodievame, ale objem interpelácií neúmerne rastie. Iba toľko.

p. Djordjevič, poslanec MČ: Iba by som nadviazal, vlastne pánovi profesorovi som chcel povedať, že sme riešili podobnú vec s pánom Šarockým na Dargovskej ulici, tam ako končia vežiaky Dargovskej, keď viete, kde býval Pirš a stále býva pani Piršová, v takých rodinných domoch. V celom rozsahu ulice pred štyrmi, piatimi rokmi, spílené stĺpy, pardón, elektrické vedenie bolo nejako preložené pod zem a jednoducho nemajú na tej ulici osvetlenie a interpeloval som to ešte v marci 2016. Je koniec roka 2017, aj keď sme dostali prísľub, že tie mechanizmy v tomto meste sú jednoducho zdĺhavé. Naozaj u nás to trvá veľmi dlho. Čiže mestská časť naozaj koná pri tých interpeláciách, píše, posúva podnety na príslušné orgány, len jednoducho žijeme na Slovensku, dlho to niekedy trvá. Na druhej strane, u nás je taký byrokratický aparát, že sa to dá aj chápať, že to nemôže byť mávnutím čarovného prútika. Neviem čo je zase reálny alebo objektívny čas na to, aby sa takéto veci dali do pohybu. Musíme to sledovať, tlačiť, volať na jednotlivé oddelenia, urgovať mailami a možno sa veci pohnú. 

p. Hanesz, poslanec MČ: V krátkosti by som sa chcel poďakovať pánovi Šarockému, že keď som mu písal maily alebo som mal dopyt správe mestskej zelene po kosení, keď nechali nejakú vysokú burinu, tak vlastne on preposlal tú informáciu a promptne sa to riešilo. Takže ešte raz ďakujem pekne. 

p. Grega, starosta MČ: Ďakujem. Keďže sa nikto nehlási, uzatváram tento bod a prejdeme k ďalšiemu.

BOD č. 19
Rôzne.

p. Grega, starosta MČ: Otváram rozpravu.

p. Lasky, poslanec MČ: Na záver, pán starosta, vážené kolegyne, kolegovia, chcel by som vám všetkým a vašim rodinám krásne Vianoce, keďže už asi nebudeme spolu. Tak isto celému úradu, pracovníkom, staromešťanom a Košičanom. Takže krásne Vianoce, všetko dobré. 

p. Grega, starosta MČ: Ja ešte som chcel, lebo vidím, že takto to tu visí vo vzduchu a podaktorí držia tie noviny a dívajú sa tak na mňa pýtavo. Viete, nebolo nám umožnené s mestom Košice, už asi tretíkrát v poradí, participovať na primátoroskom punči, ani na tom programe. Tak nejako spontánne som sa rozhodokl, že urobíme starostovský punč, bez mestskej časti, nakoľko ani neboli nejaké financie v rámci rozpočtu k tomu vyčlenené. A so starostami Košickej Novej Vsi, Ťahanoviec, Lorinčíka a Vyšného Opátskeho, aj kolegom Petrovčikom a pánom Tillom sme sa finančne pozbierali a podávali sme punč. Chcem poďakovať aj tým, ktorí ste sa tam boli pozrieť a podporili ste to. Napriek tomu, že je čas adventu a blížiacich sa Vianoc, kedy ľudia majú k sebe tak nejako bližšie a prejavujú si viac lásky, úcty a pozornosti, napriek tomu sa nájdu nejakí ľudia, ktorí vyznávajú iné hodnoty a šíria možno zlo okolo seba, nenávisť. Niekedy taká prílišná túžba vyniknúť alebo mať nejakú funkciu, ktorá je spojená s rôznymi výhodami, je mnohokrát silnejšia než tie skutočné ľudské hodnoty, ktoré nám vštepovali naši rodičia alebo starí rodičia. Tu mi napadá, že by nebolo od veci, keby sme si my všetci komunálni politici aspoň raz ročne prečítali túto úžasnú knižku od Ladislava Mňačka Ako chutí moc. Tým ľuďom, ktorí iniciovali, ale aj realizovali tie prekážky pri podávaní tohto punču, ja zároveň aj ďakujem. Pýtate sa prečo ďakujem. Jednoducho preto, lebo nám ukázali akými by sme byť nemali. Zákernosť a podlosť sú totiž asi najhoršie ľudské vlastnosti, bez ohľadu na to, že ich chcú zakryť nejakou kontrolou dodržiavania predpisov. Aj keď nám spôsobili isté potiaže, dávalo sa to grátis potom tie tri dni, od cieľa pomáhať tým, ktorí to najviac potrebujú, nás neodradili. Naopak. Posilnili naše odhodlanie bojovať proti zlu ešte intenzívnejšie a rozhodnejšie. Preto je našou morálnou povinnosťou oboznamovať ľudí, s ktorými sa dennodenne budeme stretávať, o tejto našej nemilej skúsenosti i jej aktéroch, lebo našťastie platí, že kto druhému jamu kope, skôr či neskôr do nej spadne sám. Chcel by som vám popriať tak isto pekné, bohaté a požehnané Vianoce a poďakovať sa všetkým poslancom za konštruktívne rokovania počas celého roka, aj za prínos, ktorý sa vám vašim hlasovaním premietnuť do rôznych aktivít pre staromešťanov. Takže ešte raz. Pekné Vianoce v kruhu najbližších a veľa, veľa zdravia. Ďakujem.

p. Djordjevič, poslanec MČ: Vážený pán starosta, myslím, že už som bol pobalený, keď pán Ing. Lasky nám všetkým zaželal pekné Vianoce, ale vy ste neostal dlžný nič svojej povesti a vraciate sa k nejakým veciam. Ja neviem, o akých veciach alebo koho tu podozrievate z niečoho, ale dostal som aj ja mail, lebo ja som riešil ten punč na internete a nie som ja ten, ktorý tie veci oznamoval. Ukážem vám aj svoju emailovú adresu, aj sa pred vami prihlásim do svojho emailového konta, že som obdržal podnet 6.12., ktorý hovoril o nelegálnosti nejakej verejnej zbierky. Bol som to aj preveriť, či sú pokladničky označené, keďže zbierku môže vyberať iba právnická organizácia. Či sú označené, či sú nepoškodené. Bol som len preveriť ako poslanec to, čím som bol poverený, týmto emailovým podnetom. Zistil som vážne nedostatky, ktoré som ani nechcel riešiť. Už som naozaj mal všetky papiere v taške, ale jednoducho OK, mali ste dobrý záujem, ale potom to treba dať do rozpočtu obce. Je potrebné dodržiavať zákony Slovenskej republiky. Nikto vám váš dobrý úmysel neberie. Ale to je taký problém prísť, kúpiť punč, dať ľuďom zadarmo? Veď tam nebolo tisíc ľudí? Nestálo by tak veľa. Jednoducho, zákony treba dodržiavať. Na mňa, keď sa niekto obráti, musím sa ísť presvedčiť. Ale nechcem riešiť toto. Mali ste dobrý úmysel, klobúk dole. Ja si myslím, že ste nedodržali zákon, ale ja som nebol ten, ktorý vás nahlasoval. To si môžete byť istý. Áno, bol som sa tam pozrieť, ale vy si robte čo chcete vo svojom voľnom čase. Ja si myslím, že by sme práve nemali tak ... . Keď niekto chce byť, mladý poslanec, starosta, lebo vy máte napísané na svojom facebookovom profile na profilovej fotke „príležitosť mladým, priestor produktívnym“, no vy tú príležitosť mladým nedávate, o čom svedčí aj to, že ste naposledy kandidovali do vyššieho územného celku. Ale keď nejaký ambiciózny poslanec sa chce raz dostať na vašu stoličku, nemal by to robiť, práve ako som dnes spomenul tých dvoch poslancov, ktorí si vydobývajú svoje pozície len kritikami svojich starostov. Bohužiaľ, je to efektívne, o čom nás presvedčili aj výsledky volieb. Dostali sa tam iba krikľúni, aj krikľúni bez programu. Či na miesto župana, či na miesto poslancov. Ale ja taký nechcem byť. Ja vás presvedčím prácou, či už o rok, či už o päť rokov, že na tú pozíciu patrím. Prácou, nie intrigami.
p. Süli, poslanec MČ: V roku 1990 bol som ešte predsedom Obvodného národného výboru I. Urobili sme jednu zbierku kníh, ktorú som odniesol do Maďarska do slovenského gymnázia a odniesli sme do Rumunska našim krajanom. Bol tu jeden pán riaditeľ, volal sa Mikuláš Kekeňák, ktorý bol knihovník. Pripomínam to preto, lebo Mikuláš Kekeňák neurobil, že išiel ma udať, že vyvážame nejaké knihy, ale povedal: „Pán predseda, urobte zoznam kníh, ktoré vyvážate. Dajte Matici slovenskej tento zoznam, nech sa pozrú, či ich majú v knižnici alebo nie. A keď nemajú tie knihy, tie musíš odovzdať im a len zbytok môžeš vyviezť.“ Takže Miki nás neudal, ale nám poradil, čo máme urobiť. A práve preto si myslím, že nie je na mieste ani jedného človeka, jedného občana mesta, že keď zistí nejakú nezákonnú vec, najprv upozorním toho, kto to robí, že prosím dávajte pozor, toto a toto, ale nie utekať na nejaký orgán a udať, a robiť z toho haló. Toto, pán poslanec, kto to bol, nech bol, ale povinnosťou vašou je povedať: „Pán starosta, robíte punč. K tomu treba toto, toho.“ A nie utekať niekde a robiť z toho haló. Hlavne v novinách. Nie je to fér voči mestskej časti, ani starostovi. To je môj názor. To si myslím o každom. Keď viete, že niečo nie je v poriadku, treba upozorniť toho kto to robí. Až potom, keď to nedodrží, môžete chodiť na políciu, na prokuratúru, bohvie kde. 

p. Lasky, poslanec MČ: Ešte raz, na záver. Krásne Vianoce. Naozaj. A láska v srdci. 

p. Grega, starosta MČ: Keďže sa nikto nehlási, uzatváram bod.

BOD č. 20
Záver.

p. Grega, starosta MČ: Uzatváram XIX. rokovanie miestneho zastupiteľstva a ďakujem za účasť. 

V Košiciach, 14.12.2017

Zápisnicu vyhotovila: Mária Vidová 

	
Overovatelia zápisnice: 	Ing. Igor Petrovčik      		Podpísal dňa: 04.01.2018		

				Prof. MUDr. Oliver Rácz, CSc.	Podpísal dňa: 28.12.2017			

Podpísal dňa: 04.01.2018					Podpísal dňa: 08.01.2018
Karol Till 						Mgr. Ľubomír Grega
    prednosta Miestneho úradu 			            starosta mestskej časti
mestskej časti Košice-Staré Mesto 				   Košice-Staré Mesto

Schválený program:
						
1.	Otvorenie a schválenie programu
2.	Určenie overovateľov zápisnice
3.	Voľba návrhovej komisie
4.	Voľba prísediaceho Okresného súdu Košice I na volebné obdobie 2018 - 2021
5.	Informácia o činnosti starostu mestskej časti Košice-Staré Mesto od XVIII. zasadnutia Miestneho zastupiteľstva mestskej časti Košice-Staré Mesto
5a.	Pokračovanie rokovania miestneho zastupiteľstva o prerušenom bode z XVIII. zasadnutia zo dňa 27.09.2017 - „Správa o rozpočte a pohľadávkach rozpočtovej organizácie Mestská krytá plaváreň, informácia o plánovanej úprave cenníka a žiadosť o doplnenie zriaďovacej listiny“  a návrh transformácie rozpočtovej organizácie Mestská krytá plaváreň Košice, Protifašistických bojovníkov č. 4, 040 01 Košice na spoločnosť s ručením obmedzeným
6.	Informácia o plnení úloh vyplývajúcich z uznesení od XVIII. zasadnutia Miestneho zastupiteľstva mestskej časti Košice-Staré Mesto
7.	Správa o kontrolnej činnosti hlavného kontrolóra mestskej časti Košice-Staré Mesto za obdobie od konania XVIII. rokovania Miestneho zastupiteľstva mestskej časti Košice-Staré Mesto
7a.	Návrh na schválenie odmeny hlavnému kontrolórovi mestskej časti Košice-Staré Mesto
8.	Návrh plánu kontrolnej činnosti hlavného kontrolóra mestskej časti Košice-Staré Mesto na obdobie I. polroka 2018
9.	Návrh programového rozpočtu mestskej časti Košice-Staré Mesto na roky 2018 - 2020
10.	Žiadosti o poskytnutie finančnej dotácie na I. polrok 2018
10b.	Informácia o doručenej petícii „Za výstavbu petangového ihriska v mestskej časti Košice-Staré Mesto
11.	Návrh na zmenu Všeobecne záväzného nariadenia mestskej časti Košice-Staré Mesto                č. 1/2016 o poskytovaní dotácií z rozpočtu mestskej časti Košice-Staré Mesto
12.	Žiadosti o zmenu vzťahov k nehnuteľnostiam
13.	Návrh na odňatie majetku zvereného do správy mestskej časti Košice-Staré Mesto
14.	Súťažné podmienky pre obchodnú verejnú súťaž – prenájom parkovacích miest na ul. Hradbová
15.	(prerokovaný ako bod 5a)
16.	Vyhodnotenie projektov komisie zdravotnej, sociálnej, kultúry, školstva a športu Miestneho zastupiteľstva mestskej časti Košice-Staré Mesto
17.	Plán poslaneckých dní na rok 2018
18.	Interpelácie a dopyty poslancov miestneho zastupiteľstva
19.	Rôzne
20.	Záver